Euskal kultur sorkuntzaren transmisioa sendotzea helburu duen jardunaldia • ZUZEU\nEuskal kultur sorkuntzaren transmisioa sendotzea helburu duen jardunaldia –\n“Euskal sortzaileok kulturzaleak behar ditugu, hori da guk eta beraz, gure kulturgintzak duen premiarik handiena”. Kulturgintzarekiko zaletasuna sortu, erein, piztu egin behar dela azpimarratu dute antolatzaileek: “Inor ez da sortzaile bihurtzen lehenago zale izan gabe. Sortzaile izateko, lehenik hartzaile izan behar da. Eta euskaraz sortzeko grina euskal kulturgintzaren historia eta gaur egungo errealitatea erakutsiz piztu daiteke, egun itzalita baitago. Gaur egun, euskal herritar batek, kultura ingeles, frantses eta espainoleko edukiak jasotzen ditu etengabe eta inolako ahaleginik egin gabe. Euskal kulturgintzari buruzko erreferentziak, ostera, ez. Euskal sortzaileok eta gure lanak ezezagunak dira euskal herritarren gehiengoarentzat, 2018ko ikerketek frogatu dutenez”.\nLehen jardunaldi honetan hezkuntza arautua izango da protagonista, eragile hauen ustez bertan ez baitago euskal kulturgintzaren transmisioa bermatua: “Ipar Euskal Herrian hezkuntza-dekretuetan ez da euskal kulturaren inguruko aipamenik, jakina denez; baina izan badira eskoletan kultur transmisiorako oso ekimen berritzaileak. Nafarroan euskal kultura zehar-lerro ez bada ere, kulturak badu leku garrantzitsua dekretuan; eta euskaraz ikasten dutenen kasuan, baita literaturak ere. EAEko dekretuak, aldiz, euskal kultura zehar-lerro izan behar duela dio, baina ez zaio horri inolako jarraipenik egin; eta zehar-lerro hori egituratzeko eta garatzeko baliabiderik ez da jarri. Ondorioz, leku gehienetan irakasleen borondatearen araberakoa izan ohi da kultur trebakuntza hori”.


VWek Landabengo lantegia bi astez itxiko du pieza faltagatik | Economía | GARA Euskal Herriko egunkaria\nVWek Landabengo lantegia bi astez itxiko du pieza faltagatik\nVolkswagenek bi astez itxiko du Nafarroan duen lantegia, azaroaren 29tik abenduaren 12ra bitartean, Climatronic klimatizazio aparailuak beharrezkoak dituen erdieroaleak ez direlako Thailandiatik iritsi, konpainiako zuzendaritzak sindikatuei atzo jakinarazi zienez. Alfredo Morales (UGT) langile batzordeko presidenteak adierazi zuenez, egoera «oso kezkagarria» da. Gainera, geldialdiaren ondoren, litekeena da lantegia egun gehiagoz ere itxi behar izatea.\nBi astez, azaroaren 29tik abenduaren 12ra bitartean, Volkswagenek Nafarroan duen lantegia itxita egongo da pieza faltagatik. Geldialdiaren ondoren, litekeena da Landabengo fabrika egun gehiagoz ixtea, baina konpainiak ez du oraindik erabaki.\nAlfredo Morales (UGT) langile batzordeko presidenteak atzo azaldu zuenez, Climatronic klimatizazio aparailuak beharrezkoak dituen erdieroaleak, Thailandiatik iritsi beharrekoak, dira falta direnak. Moralesek adierazi zuenez, egoera «oso kezkagarria» da. «Erdieroalerik ez egoteari lanik gabeko egunak eta diru-sarrera gutxiago izatea gehitu behar zaizkio, baita SEPE prestazioak ez kobratzea ere. Ea nola egiten dugun, enpresako zuzendaritzarekin batera, langileei aire pixka bat hartzeko aukera emateko», adierazi zuen Volkswageneko langile batzordeko presidenteak.\nIldo horretan, Moralesek azaldu zuen langile batzordea lantegiko zuzendaritzarekin lanean ari dela lan arloko akordio bat lortzeko, egoera zailari aurre egiteko helburuarekin. «Berme-akordio bat dugu, eta aurtengo abenduaren amaieran amaituko da. Enpresako zuzendaritzarekin lan egin behar dugu akordio hori berritzeko eta datorren urteko lehen hilabeteetan ere enplegu eta soldata berme horiek izateko», nabarmendu zuen Moralesek, hurrengo hilabeteetan ere hornidura arazoek jarraituko duela aurreikusita.\nUGTtik EFE agentziari jakinarazi ziotenez, autoak eta beste elementu batzuk estaliko dituzte ostiralean, hilak 26, boluntarioekin, batez ere muntaketan. Bestelako lanak ere egingo dira, hala nola, masillak purgatzea. Halaber, bospasei lagunek lan egingo dute goizeko eta arratsaldeko txandan, azaroaren 29an eta 30ean. Ekoizpena abiatu aurreko egunean, ohikoa baino talde handixeagoa joango da plastikoak kentzera. Mantentze lan puntualak ere egingo dira.\nAtzo egindako bileran, enpresak adierazi zuen ezin duela aintzat hartu langile batzordeak enplegua aldi baterako erregulatzeko espedienteko zenbatekoak ez deskontatzeko egindako eskaera, «ezinezkoa baita ordaindutakoarekin bat ez datorren nomina bat jakinaraztea Gizarte Segurantzari».


Bisitak - NILSA\nNola hezten dugu? / Hezkuntza eskaintza / Bisitak\nHondakin uren arazketa, naturara itzultzen dugun ura, bizidun guztientzat garbi eta eskuragarri egon dadin bermatzeko, hondakin uren arazketa funtsezkoa da. Jarduera honetan HUAen funtzionamendua ezagutuko dugu araztegian barna ibilbide bat eginez. Hortaz urak ibaira kalitate onarekin isuri arte jarraitzen duen prozesu guztia ikusiko dugu. Horretaz gain, alde batetik hiri hondakin solidoen eta ur hondakinen arteko erlazioa, eta bestetik, pertsona bakoitzak egiten duen uraren kontsumoak ur zikloan duen eragina landuko dugu.\nPertsona helduen talde antolatuentzat (APYMAK, elkarteak, kolektiboak...).\nUraren Hiri-zikloa eta uraren ziklo integralean sakontzea.\nHondakin uren arazketa prozesua ulertzea.\nAraztegitik ateratzen diren hondakinek jasotzen duten kudeaketa eta tratamendua azaltzea.\nUraren zikloarengan eragina izan dezaketen kontsumo ohiturak hausnartzea.\nHondakin uren arazketak duen garrantzia eta prozesu konplexua bat dela aintzat hartu.\nUr garbiak, ur biziak\nZergatik beharrezkoa dugu hondakin urak araztea?. Jarduera honetan HUAen funtzionamendua ezagutuko dugu araztegian barna ibilbide bat eginez. Hortaz, urak ibaira kalitate onarekin isuri arte jarraitzen duen prozesu guztia ikusiko dugu. Horretaz gain, araztegitik ateratzen diren hondakin solidoek jasoko duten kudeaketa eta tratamendua, eta ondoren emango zaien erabilera ezagutuko dugu. Bestalde, gure kontsumo ohiturek uraren ziklo integralaren kudeaketan duten eragina erakutsi nahi dizuegu eta hori ikusita, ura naturara garbi itzul dadin eta animalia nahiz landareentzat eskuragarri egon dadin denok egin dezakeguna aztertuko dugu.\nLehen Hezkuntzako Hirugarren Ziklotik aurrera.\nUraren Hiri-zikloa eta ziklo integrala ezagutzea.\nHUAra zer ur motak heltzen diren ikusi eta nondik datozen aztertu.\nHondakin uren arazketa prozesua ulertzea: bertan egiten diren tratamenduak eta prozesuak ikustea.\nUraren zikloan eragina izan dezaketen kontsumo ohiturak hausnartu.\nHondakin uren arazketa beharrezkoa dela ohartu eta prozesuaren garrantzia eta konplexutasuna aintzat hartu.


Gazteek sare sozialetan pribatutasunaren mugak gainditzen al dituzte?\nEgunerokoan tarte handia eskaintzen diete gazteek sare sozialei. Hauen erabilpen egokia ez egiteak, ordea, arriskuak sor ditzake. Gazteak jabetzen al dira hortaz? Pribatua eta publikoaren arteko muga non dagoen ba ote dakite? Sare sozialak nola erabiltzen dituzten kontatu digute Urritxe institutuko ikasleek eta erabileraz hausnarketa egiteko tartea hartu dugu.\n"Tximeletak" disko berriaz eta beste aritu gara Lain taldeko Leire eta Kristinarekin\nLain taldeak 'Tximeletak' deituriko diskoa kaleratu berri du eta hain zuzen honen xehetasun guztiak ezagutzeko egin dugu hitzordua Billabonan Leire eta Kristina Lain taldeko abeslariekin. Horrez gain, haien ibilbidea errepasatu dugu eta haien egunerokoaz galdetu diegu.\nGitarra eskuan hartu gaitu Unax Noga musikariak Zarautzen\nGehienbat kantu ezagunen bertsioak abesten ikusi dugu sare sozialetan eta bere kontzertuetan, baina horrez gain, Unax Noga zarauztarra bere lehen diska prestatzen ari da. Honen inguruan aritu gara eta bere musikarako grina nondik datorkion azaldu digu. Gainera, proiektu berriko kanta bat ere eskaini digu.\nOndarroako Institutuan izan gara\nAizank! saioko Zr Iksi atalean Ondarroako Institutua bisitatu dugu. Instalakuntza eta baliabideak ikustearekin batera, bertako ikasle zein irakasleekin hitz egiteko aukera izan dugu, institutuaren heziketa eskaintza gertutik ezagutuz.


Mendoza kontseilariak adierazi du D ereduari buruzko Nafarroako Kontseiluaren irizpenak ez duela eraginik izango aurre-inskripzio prozesuan astelehena, 2017.eko otsailak 13\nIrizpena eskatu duen UPNri aurpegiratzen dio "etengabea dela familien artean segurtasun falta eragiteko duen asmoa".\nNafarroako Kontseiluak gaiari buruzko "aholku-irizpena, ez-loteslea" eman du; irizpen horren arabera, Hezkuntzako zuzendari nagusiaren urtarrilaren 10eko 2/2017 Ebazpenak "urratu egiten du arau-hierarkiaren printzipioa; horren aurrean, Jose Luis Mendoza Hezkuntza kontseilariak lasaitasun-mezua helarazi nahi izan die "familia guztiei, batez ere Nafarroako eremu ez-euskaldunekoei" eta adierazi du "irizpen horrek ez duela inolako eraginik izango 2017/18 ikasturterako aurre-matrikula prozesuan".\nBeren seme-alabak D ereduan matrikulatu nahi dituzten eremu ez-euskalduneko familiei, eskabide bat aurkeztu ordez, bi eskabide aurkezteko agindua eman zaie, aurreko urteetan egin izan den bezala, eta gainerako kasuetan egin den bezala; eta horri buruzkoa da aipatutako irizpena. Eskabide bikoitza egitearen helburua da eskatzaileei eskola-plaza bat bermatzea, azkenean aukeratutako eredua eskainiko ez balitz ere, gutxieneko eskabide kopurura ez iristeagatik.\n"Gobernuak prozesuetan egonkortasuna eta segurtasuna bermatzeko betebeharra du eta horrela egiten jarraituko du", esan du kontseilariak; bere ustez, "Union del Pueblo Navarro alderdiak erantzukizun falta larriz jokatzen du, segurtasun falta eragin nahi baitu Gobernu hau iritsi arte Foru Komunitateko bi hizkuntzatan ikasteko eskubidea ukatu zitzaien familien artean". Kontseilariaren iritziz, 4/2015 Foru Legeak, Nafarroako berezko bi hizkuntzatan ikasteko eskubidea jasotzen duenak, bermatzen du herritarren eskubideak ez direla ezberdinak izango Foru Komunitatearen barruan duten bizitokiaren arabera. Zentzu horretan, adierazi du euskara "inposatu" nahiari buruzko etengabeko salaketek "ez dute oinarririk eta faltsuak dira, eskubide batez baliatzeko bidea erraztu besterik ez baitiogu egiten hori erabili nahi duenari, eta salaketa horiek egonezina eta zalantzak sortzen dituzte herritar guztiengan".\nIaz ere –jarraitu du kontseilariak– "UPNk matrikula-prozesuaren aurka egin zuen; Erriberako hezkuntza publikoan D eredua inposatzeaz eta atzerriko hizkuntzetan ikasteko programa kentzeaz salatu zuen, eta argi geratu da hori inola ere ez dela egia; aurten urrats bat gehiago egin du eta erabat teknikoak diren gaien aurka egin du, aurre-matrikularako inprimakien aurka". Jose Luis Mendozan berretsi du "onartezina dela jarrera suntsitzaile hori, eta helburu bakarra dela milaka ikaslerentzako garrantzi handikoa den aste batean hezkuntza-komunitatea ezegonkortzea; eta berriro diot familia horiek guztiek berme guztia dutela prozesuak ez duela Nafarroako Kontseiluaren irizpenaren eraginik izango, ezta Union del Pueblo Navarro alderdiaren iritzi manipulatzaileena ere, kasu jakin honetan".


Veleia: disparateen zerrenda Sustatu.eus - Teknologia albisteak\nVeleia: disparateen zerrenda\n2008-11-20 : 08:11\nVeleiako ostraketan agertutako testu eta irudiak faltsuak direla ondorioztatu dute Arabako Foru Aldundiak deitutako aditu taldekoek. Ondorioz, Eliseo Gil arkeologoaren taldeari eta Lurmen enpresari Veleia ustiatzeko baimena kendu dio Diputazioak. Jarraian, atzoko txosten aurkezpenari buruzko kroniketan topatutako faltsukeriaren adibideetako batzuk (15.00etan eguneratuak gehikuntzekin).\nHona adituek atzoko Arabako Batzar Nagusietako agerraldian emandako adibide batzuk:\nEuskara hainbat hitzen morfologia, sintaxia eta fonetika bateraezinak erabat 3. eta 5. mendeen artekoekin: Arrapa, arrosa, gorri, urdin, oso lagun Marcu, Denok, Nere...\ntipografia inposiblea: letra xeheak, koma eta puntuak, ezinezkoak hgarai hartako idazkera latinoan.\nVirgilio eta Sokrates filosofoen izenaren ondoan, baita Descartes ere.\nNefertiti eta Nefertari Egiptoko erreginak. Forma hauek ez dira ezagunak egin 19. mendea arte. Nefertiti, adibidez, konbentzio bat da idazkera egipziarretik ez baitago tarteko bokalak igartzerik eta ahoskera zehatza jakiterik: nfr.u itn litzateke erregina haren izenaren transliterazio zuzenago bat. Are gehiago, pertsonaia historiko gisa, 19. mendean berreskuratu zen Nefertiti ahanzturatik, iturri greko-erromatarretan galdua zegoen haren gomuta.\nSeti eta Ramses, beste bi faraoi, forma horietan ageri direnak: kasualitatez, gaurko gaztelerazko formak dira, ez Sethus edo Rampses forma greko-latino klasikoak.\nDeirdre jainkosa izena ageri da nonbait. Irlandako mitologia zeltikoko pertsonaia da hau, eta haren mitoen aipu historikoak askoz beranduagokoak dira historian.\nNEU CORNE EZKON: Korneliorekin ezkondu edo... Batean C-rekin ageri da izena, eta aditza K-rekin, euskara batuaren ortografiak eskatu bezala.\nZeinu grafiko itxura modernokoak, hala nola => formako gezia.\nEsaldi latino modernoak, ez erromatarren garaikoak. Adibidez, Homo proponit, sed Deus disponit, Thomas Kempis fraideak 15. mendeko liburu batean ezarria; edo Ad Maiorem Dei Gloriam, San Inazio Loiolakoak 16. mendean sortutako Jesusen Lagundiaren lema.\nLatina italianismoekin nahastua: Cuore ageri da, bihotza, baina hori italiera da, latinez Cor/Cordis da bihotza.\nLatina, oro har, gutxi dakien batek idatzia: Marco izena, adibidez. Marcus behar luke, nominatiboan.\nItsaslamia baten irudia: Erdi Aroko mitologiaren sorkuntza, nonbait.\nHieroglifiko egipziarrak: Veleiako aurkikuntzak baino 500 urte lehenago utzi zitzaion horiek erabiltzeari. Egipton, izan ere.\nKristo gurutziltzatuaren gainean, RIP idatzia, gaurko Sustatuko irudirako aukeratu dugun kasua.\nPolita forma euskaraz. Gaskoineraren mailegu modernoa da euskaran.\nJ letra: latinez, I besterik ez, jakina denez.\nBesteak beste, adibide horiek iturri hauetatik hartu ditugu:\nTerra Antiquae foroa\n2008-11-20 : 10:23\nHarrigarriena egiten zaidana da hemen zerrendatzen diren kontuetarik gehienak ezagunak zirela. CORNE EZKON eta OSO LAGUN MARCU berriak dira, baina faltsukeriaren ebidentzia batzuk lehendik ere filtratu edo jakinarazi izan dira: Nefertiti kasua, hieroglifikoen anakronismoa, deklinazio latindar okerrak, RIP marka Kristori aplikatua...\nGaur denek diote "tranpa!", baina bazeuden motiboak lehendik ere hori argi eta garbi adierazteko. Eta horretan, batzuk bakarrik ausartu izan dira, Gorrotxategi eta Lakarra euskalariak, adibidez.\n2008-11-20 : 10:39\nJoseba Lakarrak hitz egin du gaur goizean Euskadi Irratian. Esan dituen gauzen artean:\nBatetik, 2006ko ekainean jakinarazi arren aurkikuntza hauen berri, hizkuntzalariek ezin izan dituzte ostrakak ikusi 2008ko urtarrila arte (Gorrotxategi eta Knorri aurrerapen batzuk erakutsi zizkieten aurretik, ez besterik; Lakarrak hori ez zuen ikusterik izan aurtengo urtarrila arte).\nBestetik, Hernike Knorren posizioaz. Ikuspuntu kontrajarriak izan zituztela, baina Veleiaren aldeko bere ikuspegia moldatu egin zuela Knorrek. "Mesede bat egin zigun, geurekin zela artean, bere iritzia idatziz uzteko", esan du Lakarrak. Knorren hil aurreko publiko egingo den azken txostenean jasota dago, eta han nahiko nabarmen adierazten da idazkunak ezin daitezkeela izan inola ere esaten den garaikoak.\nBestalde, Veleiako indusketen zuzendari Eliseo Gilek prentsaurrekoa emango du gaur, jakinarazi denez. Gil ere Foru Aldundiko batzordekoa zen, baina ez zen atzoko agerraldian izan, beste adituen iritziari aurre egiten.\n2008-11-20 : 11:00\n....eta NABARRA aldizkarian Xabier Larraburu jaunak ere artikulu luzea idatzi zuen faltsukeria zela esaten....\n2008-11-20 : 11:15\nHau ez da guztiz zuzena. Erromatar garaiko hieroglifoak ere badaude. Zehazki, azkenengoa Arriano enperadorearen omenetan egin zen, Fileko Isisen tenpluan, 394ko abuztuaren 24an (IV mende amaieran, beraz).\nDena den, ez ditut traketskeria guzti horiek ulertzen. Euskararen edo Egiptoren inguruan, gutxi gorabehera bai. Baina arkeologo (duela urte batzuk ikasiak, esan nahi dut) batek ez luke latinarekin halako zorakeriarik egin behar, eta Descartes XVII mendeko filosofoa zela jakin beharko luke.\nBekarioren baten lana ematen du. Hori bai, erantzunkizuna, oso osorik, beraiena.\n2008-11-20 : 12:11\nEskuratu dugu Nabarra aldizkarian Xabier Larraburuk idatzi zuena: Iruña-Veleia, ostrakak eta tristezia. Horra testua:\nUme mukizu bat nintzenean jesukristo gurutzeltzaturik marraztu nuen eta bere buruaren gainean karteltxo bat idatzi nuen: RIP. Nire marrazkiaz oso harro, amari erakutsi nion eta amak marrazkia ez da zuzena esan zidan eta bere logelara eraman ninduen bertan zeukaten gurutzea ikus nezan. Eta....hara!!...gurutze harek (oso gurutze handia, eskultorikoa, errealista, espainola...) INRI jartzen zuen halako pergamino moduko bat zeukan jesukristoren buruaren gainean. Eta amak Nazareteko Jesus, Judutarren Erregea esan nahi du, latinez. Gogoan dut ere amak RIP letrak ehortzitakoei jartzen zaizkiela eta Jesukristo berpiztu zela aipatu zidala.\nTxunditua gelditu nintzen. Pasadizo horrekin egunak eman nituen flipatua. Alde batetik historiaren zehaztasunak interesgarriagoa, misteriotsuagoa eta benetakoagoa egiten zutelako gurutzearen marrazkia (nik segituan zuzendu nuena), eta bestetik, nire anaiak azaldu zidan moduan, INRI horren atzean latinezko esaldi oso bat zegoelako ezkutatua: Iesus Nazarenus Rex Iudeorum.\nUfa!! Historia, orohar, oso gauza interesgarria eta aberatsa iruditu zitzaidan. Aurretik nik topiko bat marraztu nuen, baina benetako historiak ezuste aberatsak eskaintzen zituen.\n(esan behar da gurutzean jarri zioten kartela, gainera, hiru hizkuntzetan zegola: hebraiera, latina eta grekera. Historia eskuzabala da eta datuak ematerakoan beti harritzen gaitu)\nBada....orain dela bi urte Iruña-Veleia aztarnategi erromatarrean gurutzearen irudi bat aurkitu zuten eta bertan jesukristoren buruaren gainean ez INRI, ez ostirik ez dago: RIP idatzia dago!.\nZer azalpena izan dezake RIP horrek? Beno...III-IV mendean erabiltzen hasi zen formula bat zen....batek daki....norbaitek huts egin zuen, eta ezagutzen dugun mundu osoko gurutzearen irudi zaharrenean (hau izango baitzen) INRI jarri ordez RIP jarri zuen (garai hartako moda berriaren eraginpean akaso).....\nBaina, aizue, nik susmo bat dut, edo hobe esanda: bizipen bat, aurrekoan kontatu dudana. Eta oso latza egiten zait ikustea nola nire amak eta anaiak azaldutakoa Iruña-Veleiako benetako historia baina benetakoagoa, zehatzagoa eta aberatsagoa den. Veleiakoa topikazo bat dirudielako.Nik mukizu bat nintzenean marraztu nuen topikazo huts berbera: pertsona bat hilda....RIP.\nIruña-Veleian berrehundik gora iskribu aurkitu omen dituzte eta argitaratu bakan batzuk baizik ez dituzte argitaratu. Bi urte eman dituzte inongo argazki berririk atera gabe eta hor agertu dena beraiek dakite bakarrik. Interneteko garaietan salatzeko moduko jarrera da hau.\nBien bitartean ikusi ahal izan genuena interneten komentatu izan da, luze eta zabal komentatu ere.\nInformazio ezaren ondorioz ilunpetan idazten ari naiz ni. Baina, tira,Ikerketak ez dakit zer esango duen, sareak ordea iritzia eman du dagoeneko eta gehienek hau guztia iruzur handi bat besterik ez dela esaten dute.\nJarraian sarean aurkitutako ohar batzuk:\nIdazki batean koma bat agertzen omen da. Iesus, Ioshe ata ta Mirian ama idatzia omen dago. Koma garai haietan ez zen esistitzen ere. (Iosheren sha oso zalantzazkoa da, ingelesa!, eta Mirian izen judutarra ere bai, zalantzazkoa).\nJeroglifikotzat hartu zituzten irudi batzuen argazkiak barreiatu zituzten eta ez dira jeroglifikoak. Asko jota piktogramak edo ideogramak dira. Ez dute inongo zentzurik eta izatekotan guztiz berriak eta ezezagunak izango ziren.\nEgiptoko bi faraoien emazteen izenak ageri dira Nefertiti eta Nefertari, antza. Bokalekin idatziak. Izen horiek idazteko bokalen erabilera XIX. mendekoa omen da, Egipton ez zituzten bokal horiek erabiltzen.\nLatinezko izen asko gaizki idatziak daude.Ostraka batean oso itxura modernoa duten geziek ageri dira (-->). Eta abar. Eta abar.\nEgia esan aurkitutako gauza guztiek oso aire modernoa daukate. Ematen du Muy interesante moduko aldizkari batean dibulgazio lanak egiteko materiala, hau da: XX. mendeko begirada bat III. mendeari. Laburki esateko... RIP asko eta INRI gutxi.\nDena oso ulerkorra da. Gehiegi. Berriki TMEOren azken albunaren azalean oso kontzeptu potentea irakurri nuen: la verdad es ilegible, eta Veleiarekin oroitu nintzen. Iruña-Veleiakoa irakurterrazegia da. Ez da ilegiblea.\nIrudikatu Iruñea-Iruñean (eta ez Iruñea-Veleian) erromatar garaiko grafitoak agertzen direla halako batean eta bertan Saturninus, Firminus...eta are gehiago Pompeius Magnus izenak idatziak agertuko balira!!\nBada iruzur handi bat izango zen %100ean. Iruñeako erromatar garaiko irudi hori modernoa delako, tradizio guztiz modernoa (Ponpeiokoa barne, Estrabonetik tiraka atera nahi izan duten oso zalantzazko datua baita Ponpeiorena).\nBada horrelako zer edo zer gertatu da Iruñea-Veleian, erromatar garaiei buruzko gaur egun dugun irudia agertu da arrasto horietan. Susmagarria.\nBenetakoak izango balira oso tristea litzateke, esan nahiko luke Historia ez duela aberastasunik, prebisiblea dela, topikoa. (eta ez da horrela!!)\nBenetakotzat hartzen badira tristea izango da, benetan.\nHau da Iruñea-Veleian aurkitutako gurutzea. Gurutzearen alboetan lau marra ageri dira, Jesusen argia adierazten-edo. Oso ikur bitxia inondik inora. XX.mendeko artean oso erabilia (keith haring), komikietan asko agertzen direnak eta amerikako zeramikan ere ikusi ahal ditzazkegunak. Europan erabili dira? ez dakit. Egia esan argitsua grafikoki adierazteko buruaren inguruan biribil bat marrazten zen beti (apoloren ikonografiatik datorrena). Hortxe ikusi dezakezue Rambonako diptikoaren irudi bat. A! eta Rambonakoan INRI-ren kontzeptua agertzen da.\n2008-11-20 : 13:07\nBegiradatxo bat atzerantz, kontu hau nola azaldu izan den Sustatun.\nLehen susmo publikoak. Joaquin Gorrotxategik 2006ko azaroan azaldu zituen bere lehen kezka serioak publikoki.\nNefertitiren kontua. 2008ko urtarrilean, ikerketa batzordea martxan jartzearekin bat, Nefertitiren kasua ere azaleratu zen, eta Veleiako arduradunek bideo batzuk ezkutatu zituzten saretik berehala. Sustatuko albiste horren erantzunetan dago informazioa. Une horretan agerikoa da, ez bakarrik euskara zaharra, gainerako materialak ere susmagarriak direla oso.\nBatzordearen lana argitaratu bezperetan, berriz iruzur susmoak. Joaquin Gorrotxategi izan zen lehena iruzurra hitza iradokitzen 2008ko urrian.\n2008-11-20 : 19:10\nTira, ondo.Faltsuak dira. Baina zertarako faltsutu dituzte? Hain txarto, gainera? Ez diot helbururik errealik aurkitzen.\nTxantxa bat ere izan liteke. Baina norena?\nEta pieza guztiak dira faltsuak?\nKarbono 14ko probak ere faltsuak izan dira?\nZer dago "txolopote" honen atzean? Nork irabazten du ezer?\nEz diot zentzurik aurkitzen. Ezeri ere ez\n2008-11-21 : 09:21\nGaur El Pais-eko artikulu honetan beste disparate bat aipatzen da: Ad Maiorem Dei Gloriam idatzia ageri dela Veleian.\nBenetan adierazgarria, 16. mendean sortutako Jesusen Lagundiaren lema baita, San Inazio Loiolakoak hautatua.\n2008-11-21 : 11:05\nJurgi Kintanak, bere garaian, azaldu zituen orobat aurkikuntzen inguruko bere zalantzak, eta argudio bat erabili zuen, gero oso errepikatua izan ez dena baina niri oso interesgarria iruditu zitzaidana, hots, ostrakon horien funtzioari buruzko kezka. Haren hitzetan:\n"Idazketa ez da testuingururik eta funtziorik gabeko jarduera bat. Ez da idazten idazteagatik eta are gutxiago zentzurik gabe. Zerbaiterako idazten da beti: egia katolikoak transmititzeko (dotrina liburuak), merkatal tratuen konstantzia gordetzeko (kontu-liburuak, salerosketa apunteak), hildako bat zein familiakoa den zehazteko (hilobietako testuak), ondasunak nori dagozkion argitzeko (testamentua), urrun dagoen bati mezu bat helarazteko (gutuna), errege, heroi edo jainko batzuei omen egiteko (ara eta monumentuetako idazkiak), lege edota itunak publiko egin eta iraunarazteko (euskarri desberdinen gainean idatzitako arauak), olerki, otoitz, esaera edo istorioen konstantzia gordetzeko...\nZein motatakoak dira Veleian agertu diren euskal testuak? Zein funtzio sozial zuten? isar, urdin, ian ta edan, lo, gori hitzak agertu omen dira zeramikazko pieza solteetan. Lehen begiradan Grezia eta Egipto zaharretan erabiltzen ziren ostrakon izeneko zeramika edo harri pusketen antzekoak dirudite. Ostrakon haietan greziar eta egiptiarrek hitz eta esaldiak zirriborratzen zituzten, baina beti zentzu batekin: hiritik kanporatu nahi zuten pertsonaren izena jasotzeko (hortik dator ostrazismoa), kontu ekonomikoak zehazteko, gutun gisa, olerkiak jasotzeko, etab.\nVeleian agertu diren hitzek, ordea, ez daukate ostrakon haien antzik edukian. Veleiako hitzak elkarrekin lotuta baleude esaldiren bat osatuz agian zentzuren bat izan zezaketen (eta hala ere nekez ikusten da zentzua), baina itxura denez hitz solteak dira. Nork idazten ditu hitz solteak? Zertarako? Gaur egun bertan, idazkirik insustantzialenek ere, adibidez hormetan edo komuneko ateetan zirriborratzen direnek, zerbait esaten dute: egileak bere izena jartzen du, edo afektu kontu bat agertzen du (Unai x Idoia, Jon tonto), edo modako kantu baten letra zatia kopiatzen du, edo esaldi xelebreren bat idazten du, baina nekez aurki daitezke aditz solteak (jan, lo, edan modukoak), edo koloreak (urdin, gorri) loturarik gabe, ezer adierazi gabe. Horrek, itxuraz behintzat, ez du zentzurik, ez dio ezer esaten ez idatzi duenari ez irakurleari. Horregatik dira hain arraroak Veleiako idazkiak."\nHor amaitzen da Jurgiren iritzia. 2006ko azaroko artikulu osoa irakurri nahi duenak, hemen dauka: Veleiakoa iruzurra ote?\n2008-11-24 : 08:54\nCeltiberia.com-en hasiera-hasieratik agertu ziren guztiaren inguruko zalantzak: garai hartan ere, batzuek alde eta beste batzuek kontra egin zuten. Nolanahi ere, irakurtzen zenuenaren arabera jende aditua zen han idazten zuena. Batzuetan, gaitzizenez sinatzen zenez, eztabaidak oso sutsuak, gogorrak, edukazio gutxiko partehartzeak\n, eta politikaz dindatuta. Neuk ere, hasieran itxaropentsu eta optimista hartu nituen berri haiek, baina denbora, aurrera joan ahala, hango iritziak irakurrita eta gero, batekin eta bestearekin (arkeologoak) hitz egin eta gero, hasierako berotasuna hozten joan zen.\nPentsatzen dut sigillatak benetakoak direla. Erraz identifikatzen den materiala da, eta leku askotan antzekoa eta tailer berak (Triciokoa) egindakoa aurki daiteke, bai Veleian, bai Iruñean, bai Covarrubiasen, bai\nSigillata horien kronologia jakitea ez da zaila. Tipologiaz datatzen dira, eta ez C14az.\nKarbono 14ak ezin ditu sigillatak datatu, ez baitaude materia organikoz osatuta. Metodo horren bidez, hezurra, egurra, ikatza, oihala\n, hau da bizirik izan zena datatu daiteke soilik. Metodo horrek geruza datatzen du: geruza horretan zeramikak badaude, pentsatzen da kronologia horretakoak direla. Baina, graffitiak ezin dira metodo horren bidez datatu. Eta beti, horiek post quem dira, zeramikak baino modernoago. Noiz eginak? III-IV. mendean edo XXI. mendean. Hor dago koska. Adituek euren iritzia eman dute, noiz eginak izango zirelakoaren inguruan.\nHemen, gertatu dena zera da: indusketa prozesuan ez zen material hori ikusi. Induste-prozesuan horrelakoren pieza bat agertzen denean, berria zabaltzen da industaileek behaketa eta miaketa ahalik eta xehetasun handiz egin dezaten: zaila izaten da, horrelako kasuetan aurkitu nahi diren piezak in situ ez aurkitzea. Veleiako kasuan, dirudienez, graffitidun sigillatak garbitze-prozesuan hasi ziren ikusten (industuriko materiala garbitu egiten da laborategian edo horretarako prestatutako lekuan). Zeinek edo zeintzuk egin eta han kolatu zituzten? Hori da ikertu beharrekoa. Zergatik? Gauza bera.\nEta beste pentsamendu bat: Eliseo Gilek esan zuenez, materiala eskola batetan (paedagogium) aurkiturikoa omen zen. Nola liteke eskolako materiala izanik, ezer errepikatuta dagoena ez aurkitzen? Agertu den guztia, bestearekiko desberdina da, enziklopedia balitz. Badakigu, eta antzinatean gehiago, errepikatzean datzala ikasteko metodo eraginkor bat.\n2009-01-19 : 15:54\nIruña-Veleiako aurkikuntzen inguruko informe guztiak zein ostraken argazkiak argitaratu ditu Arabako diputazioak www.alava.net webunean.


Energia zinetikoa; Gorputz batek abiaduragaitik duen energia.\nEnergia potentzial grabitatorioa; Altueraren arabera gorputzak duen energia.( lurraren eta gorputzaren arteko sortzen den energia mota)\nEnergia potentzial elastikoa; Gorputz elastikoak duten energia mota da.\nEnergia mekanikoa; Energia potentzial eta zinetikoaren batura. ( zenbat eta masa handiagoa izan gorputzak handiagoa energia zinetikoa eta potentziala\nEnergia termikoa; Gorputzak bere tenperaturari esker daukan energia mota.\nEnergia nuklearra; Atomoaren barnean dagoen energia.\nEnergia kimikoa; Gorputza bere izaeragatik duen energia.( material bizigabean eta bizidunean gertatzen diren erreakzio kimikoetan agertzen da.\nBarne energia; Gorputzaren energia termikoa eta kimikoa.\nEnergia elektrikoa; Elektrizitatearekin lortutako energia da.\nSoinu energia; Soinuari dagokion energia.\nArgi energia; Elementu batzuk askatzen duten argiarekin lotutako energia\nEnergiaren eraldazioa Gorputz era azkotako energia izan dezake.\nZenbait prozesutan gorputz baten energia alde batetik bestera aldatzen da .\nEnergiaren transferentzia . Aldaketa hauek gerta dakizkioke gorputz batek, energia kantitate dagokionez:\nEnergia galde dezake, beste gorputz bati emanez gero\nEnergi irabaz dezake, beste gorputz batek energia emanez gero\nKONTINENTEEN JITOAREN TEORIA\nOrain duela 225 miloi urte, kontinente guztiak elkarturik zeuden, super kontinente erraldoi bat osatuz, PANGEA. Kontinente handi horren inguruan ozeano ikaragarri bat hedatzen zen , PANTALASA.\nDuela 150 miloi urte , pangearen zatitzea hasi zen, batetik LAURASIA iparraldean eta GONDWANA hegoaldean.\nDinosaurioak desagertu zirenetik duela 65 miloi urte, lurrak gaur egun duen itxuraren antzekoa zeukan. Dena den, baziren ezberdintasunak, india oraindik Asiari lotu gabeko uhartea zen.\nHasierako kontinente bakar hartatik bereizi ziren gaurkoak, kontinente hura banandu eta zatiak elkarrengandik urrundu zirenean.\nKontinenteek mugitzen dute\nEkosisistema bateko bizidunen artean sortzen diren harremanen artean garrantzitsuena elikadura-harremana da. Landareak izan ezik,gainerako bizidun gutiok beste zenbat bizidun janez elikatzen gara maila bateko bizidunak jaten dituzte elikatzeko. Bizidunen arteko elikadura-harremanari elika-katea da.\nELIKA-KATEAREN MAILA TROPIKOAK\nEkoisleak:elika-katearen oinarrizko mailetan dade.Elikadura auototrofoa duten, hau da beren kabuz sortu dituzte mantenugaiak. Landareak eta belarra dira maila horretakoak\nLehen mailako kontsumitzaileak: (belarjaleak) ekoizleez elikatzen direnak, hau da, belarrez eta landareez.\nBigarren maila kontsumitzaileak(haragijaleak) animalia belarjaleez elikatzen dira, lehengo kontsumitzaileak jaten dituzte.\nHirugarren mailako kontsumitzaileak:(haragijaleak)hauek ere haragijaleak dira,baina haragiaz elikatzen diren animaliak jaten dituzte, hau da, bigarren mailako kontsumitzaileak.\nDeskonposatzaileak: bzidunen deskonposizioan (usteltze-prosesuan)laguntzen dute eta deskonposatutako materia horretaz elikatzen dira . Horri esker, bizidun horien hondakinetako elikagaiak berriro ere lurrera itzultzen dira eta ekoizleek elikatzeko behar duten materia bihurtzen dira.


Urkiolako Parke Naturala eta Kontserbazio Bereziko Eremua - Bizkaia.Eus\nUdaberri osoan zehar:\nEkintza autogidatua: sekretuen ibilbidea. Saibi mendiaren inguruko ibilbide honek, historiaz betetako hainbat txoko ezkutu elkartzen ditu. Anima zaitez zure kabuz esploratzera!\n22, igandea: Mendi ibilbidea: Urkiola Parketik zeharkaldia. Bigarren etapa honetan, Mañaria eta Urkiola bitarteko zatia egingo dugu, Eskuagatx mendigunea inguratuz. Zailtasun ertain-altua.\n5, igandea: Mendi ibilbidea familientzako: Urkiolan ibilbide erraz bat Parketxearen inguruko basoetatik, jolasen bitartez Parkeko natura ezagutzeko. Gomendatutako gutxieneko adina 5 urte. Euskaraz.\n25, larunbata: Marrazketa tailerra: Eñaut Aiartzaguena ilustratzaileak, natura-marrazkiaren hastapen tailerra emango du. Euskaraz.\nHezkuntza Programa - Urkiola. Ikastetxeak\nIzen ematea: 946 814 155 urkiola.parke.naturala@bizkaia.eus\nKontsultatu Urkiolako Parke Naturalean baimendutako uxaldi bereziak. Uxaldi arrunten egutegia Ehiza eta ibaietako Arrantzaren Atalean kontsulta daiteke (uxaldi arruntak).\nUrkiolako Parke Naturala (3340 Kb.)\nUrkiola ezagutzeko osteratxoak (2062 Kb.)\n5.958,3 ha-ko zabalera du, eta Bizkaiko Abadiño, Amorebieta-Etxano, Atxondo, Dima, Durango, Mañaria eta Izurtza herriak hartzen ditu.\nUrkiolako parke naturaleko fauna eta flora\nUrkiolako parke naturalaren historia


Irekia Eusko Jaurlaritza - Gobierno Vasco :: EHAA xedapena 201904552\nAldizkariaren data: 2019-10-07 Aldizkari honetan argitaratua: 2019190\nEBAZPENA, 2019ko irailaren 24koa, Ekonomiaren Garapen eta Azpiegitura Sailaren Bizkaiko lurralde-ordezkariarena, zeinaren bidez aldatzeko baimena eman, aldaketa-proiektua onartu eta onura publikokoa dela deklaratzen baita proiektu hau: Etxebarriko eta Bilboko udalerrietan (Bizkaia), «132 kVko, zirkuitu bikoitzeko, Basauri TA-Gatika TA linea elektrikoaren moldaketa, 9 eta 16 euskarrien artean».\nGaiak: HERRI-ONURA; INSTALAZIOAK; LINEA ELEKTRIKOA; ERREFORMA-PROIEKTUAK; BAIMENAK\nXedapenaren data: 2019-09-24\nHurrenkenaren zenbakia: 201904552\nErref.: L-8341 IFT/YMM.\n1.– 2018ko martxoaren 28an, Iberdrola Distribución Eléctrica SAU enpresak (egoitza: San Adrian etorbidea 48, Bilbao) honako hau eskatu zuen: Etxebarriko eta Bilboko udal-mugarteetan (Bizkaia), 132 kVko, zirkuitu bikoitzeko, Basauri TA-Gatika TA linea elektrikoaren moldaketa (9 eta 16 euskarrien artean) egiteko administrazio-baimena, proiektu-onarpena eta, zehatzago, onura publikoaren deklarazioa. Horretarako, eskabidea eta proiektu teknikoa aurkeztu zituen; proiektua Alfredo Mas Torres industria-ingeniariak sinatu zuen, 2018ko martxoaren 12ko konpetentzia-deklarazioaren arabera.\n2.– Eusko Jaurlaritzaren abenduaren 3ko 282/2002 Dekretuaren 10. artikuluan eta abenduaren 1eko 1955/2000 Errege Dekretuaren 144. artikuluan aurreikusitako ondorioetarako, Iberdrola Distribución Eléctrica SAU enpresaren eskabide hori jendaurrean jartzeko, argitara eman zen horren iragarkia, 2018ko abenduaren 21eko BAOn, 2018ko abenduaren 21eko EHAAn, eta 2019ko urtarrilaren 11ko El Correo egunkarian.\n3.– 2018ko abenduaren 13an, ofizio bana igorri zitzaien Etxebarriko eta Bilboko udalei, aipaturiko iragarkia udaletxeetako iragarki-oholean jar zezaten. Era berean, 2019ko urtarrilaren 7an, Urari, Bizkaiko Foru Aldundiko Ekonomia eta Lurralde Garapena Sustatzeko Sailari, Telefónicari, Euskotreni eta Matro Bilbaori eskatu zitzaien txostena egiteko eta bertan adierazteko instalazioaren onura publikoaren deklarazioa egokia zen ala ez, eta, hala bazegokion, egoki iritzitako baldintza teknikoak aurkezteko. Bi udalei, Urari, Euskotreni eta Telefónicari berriz egin zitzaien eskaera 2019ko maiatzaren 2an.\n4.– Arauzko izapideak beteta, Iberdrola Distribución Eléctrica SAUk erakunde guztien izapideak onartu ditu, batez ere Metro Bilbaok eta Bizkaiko Foru Aldundiak aurkeztutakoak, eta espedienteari atxiki zaizkio.\nBat.– Espedienteak arauzko izapide hauek bete ditu: Sektore Elektrikoari buruzko azaroaren 26ko 24/2013 Legea; Energia elektrikoko instalazioen garraioko, banaketako, merkaturatzeko eta hornidurako jarduerak eta baimentze-prozedurak arautzen dituen abenduaren 1eko 1955/2000 Errege Dekretua; Eusko Jaurlaritzaren abenduaren 3ko 282/2002 Dekretua eta bat datorren gainerako legedia.\nBi.– Sektore Elektrikoari buruzko 24/2013 Legearen 54. artikuluak onura publikoaren deklarazioa ematen die energia elektrikoa banatzeko instalazioei, horiek instalatzeko behar diren ondasun eta eskubideen nahitaezko desjabetzea egiteko eta bide-zorra ezarri eta erabiltzeko, eta, deklarazio horrek berez dakar ondasun eta eskubide horien okupazioa eta urgentziaz okupatu beharra, lege horren 56. artikuluaren eta Nahitaezko Desjabetzeari buruzko Legearen 52. artikuluaren ondorioetarako.\nHiru.– Ekonomiaren Garapen eta Azpiegitura Sailaren Bizkaiko Lurralde Ordezkaritzaren 2019ko irailaren 9ko txostena aztertu da.\nBizkaiko lurralde-ordezkaria da espediente hau ebazteko eskumena duen organoa, hala baitago ezarrita Industria, Merkataritza eta Turismoko sailburuaren 2006ko abenduaren 4ko Aginduaren 2. artikuluan (2006-12-26ko EHAA), 74/2017 Dekretuaren 24. artikuluari dagokionez (74/2017 Dekretua, apirilaren 11koa, Ekonomiaren Garapen eta Azpiegitura Sailaren egitura organikoa eta funtzionala ezartzen duena).\nBaimena eta oniritzia ematea Iberdrola Distribución Eléctrica SAUri honako proiektu honetarako: 132 kVko, zirkuitu bikoitzeko, Basauri TA-Gatika TA linea elektrikoaren moldaketa, 9 eta 16 euskarrien artean. Hona proiektuaren ezaugarri nagusiak:\n– Dagoen eroalea ordezkatu.\n– Isolamenduak, grapak eta bertako burdineria aldatu.\n– Behar diren euskarriak indartu eta aldatu.\nDeklaratzea baimentzen den instalazioa onura publikokoa dela, eta deklarazioak, abenduaren 26ko 24/2013 Legearen 56. artikuluan xedatutakoaren indarrez, honako hauek dakartza berekin: ondasunak eta eraginpeko eskubideak okupatu beharra, eta okupazioa, gainera, urgentziaz egin beharra. Deklarazioak, halaber, Nahitaezko Desjabetzeari buruzko 1954ko abenduaren 16ko Legearen 52. artikuluan urgentziaz okupatzeko deklaraziorako ezartzen diren ondorioak dakartza, 53. artikuluan zehaztutako erregistro-ondorioekin.\nEbazpen hau abenduaren 1eko 1955/2000 Errege Dekretuarekin, abenduaren 3ko 282/2002 Dekretuarekin eta baldintza orokor hauekin bat etorrita ematen da:\n1.– Alfredo Mas Torres industria-ingeniariak sinatutako proiektuaren arabera egin beharko dira obrak, 2018ko martxoaren 12ko deklarazioaren arabera.\n2.– Martxan jartzeko epea ez da bi urtekoa baino luzeagoa izango, ebazpen hau titularrak jaso duen egunetik aurrera.\n3.– Obrak amaitzean, instalazioen jabeak Bizkaiko Lurralde Ordezkaritzari jakinarazi beharko dio lanen amaiera, behin betiko onarpena eman eta abiarazte-akta egite aldera.\n4.– Baimen hau eman dugu udalek eta probintziek eman beharreko lizentziei, baimenei eta obrak egiteko behar diren gainerakoei ezer kendu gabe eta horietatik aparte, eta eskatzaileak beharrezkoak izango ditu horiek ere. Halaber, hirugarrenen eskubideak kaltetu gabe ematen da baimena, eta jabetza-eskubidea salbu utzita.\nEbazpen honek ez dio amaiera ematen administrazio-bideari, eta, beronen aurka, gora jotzeko errekurtsoa jar dakioke Saileko zerbitzu-zuzendariari, hilabeteko epean, ebazpen hau jakinarazi eta hurrengo egunetik aurrera hasita, eta hori guztia Administrazio Publikoen Administrazio Prozedura Erkidearen urriaren 1eko 39/2015 Legearen arabera.\nBilbao, 2019ko irailaren 24a.\nEBAZPENA, 2017ko urriaren 30koa, Ekonomiaren Garapen eta Azpiegitura Sailaren Bizkaiko lurralde-ordezkariarena, Basauri, Arrigorriaga, eta Bilbao udalerrietan (Bizkaia), Basauri TA-Larraskitu TA 132 kV-ko goi tentsioko linea elektrikoa aldatzeko baimena emateko…\nEBAZPENA, 2018ko otsailaren 19koa, Ekonomiaren Garapen eta Azpiegitura Sailaren Bizkaiko lurralde-ordezkariarena, Basauri, zeinaren bidez Arrigorriaga eta Bilbao udalerrietan (Bizkaia), Basauri TA-Alonsotegi TA eta Larraskitura doan adarra 132 kV-ko goi tentsioko…


Euskaltegirik ez daben herrietakoek be euskerea ikasteko kanpainea - bizkaie.biz\nEuskaltegirik ez daben herrietakoek be euskerea ikasteko kanpainea\nBizkaie! 2018-09-07 10:50 Euskerea berbagai\nIkasi euskerea herrian bertan kanpainea martxan ipini dau UEMAk.\nIkasturte barriagaz batera, matrikulazino kanpaineari ekin deutsie euskaltegiek. Herri txiki batzuetan, baina, ez dago euskaltegirik eta, hortaz, leku horreetako bizilagunek zailtasunak ditue euskerea ikasi nahi izan ezkero. Hori dala eta, beste urte batez, Udalerri Euskaldunen Mankomunidadeak, UEMAk, Ikasi euskerea herrian bertan kanpainea abian ipini dau.\nMankomunidadeko kide diran herri txikietako ikasleei laguntzinoa emongo deutse UEMAk 2018-19 kursoan. Batetik, euskaltegirik ez dagoan lekuetan ikasle-taldeak sortzeko koordinazinoa egingo dau, jagoken eskualdeko euskaltegiakaz alkarlanean. Bestetik, diru-laguntzino, ordenantza eta halakoen inguruko informazinoa zabalduko dau interesdunen artean.\nEuskerea ikasi nahi daben herritarrek, hortaz, euren udalagaz bat egin beharko dabe kanpainearen onurak lortzeko. Udalak berak bideratuko dau guztia, UEMAren bitartez. Udal batzuek modu berezian landu dabe gaia. Legorretako Udalak, esaterako, deialdi berezia egin deutse euskeraz berba egiteko gai ez diran herritarrei. Azken urteotan euskerea ikasi dabenen esperientzia batu dabe bideo baten.\nEuskalduntzean ez eze, herri txikien garapenean be eragin nahi dau UEMAk kanpaina honen bidez, bertako biztanleek zerbitzua herrian bertan izan deien. Era berean, euskalduntzeari ekarpen garbia egiten deutso, euskaltegien matrikulazino kanpainearen garrantzia nabarmenduz eta ikasle gehiago lortzen ahaleginduz.\nLabayruren Udako Ikastaroetako ikasle eta irakasleak omendu ditue


Donostiako zaindariaren festa bereizgarria da hau, duela gutxi beste herri batzuetan ere ospatzen hasi dena, esate baterako: Azpeitia, Eibar, Pasaia, Errenteria, Tolosa, Arrasate eta Mutriku. Danborrada guztiak urtarrilaren 20an irteten dira, San Sebastian egunean, alegia. Pertsonaia multzo batek desfilea egiten du, danbor eta upel konpainietan banatuta. Lehenak Independentziaren Gerrako (1808-1813) tropen uniformeak daramatzate, eta bigarrenak sukaldariz jantzita doaz. Bi taldeetan, urketariek hartzen dute parte: emakumeak dira, eta XIX. mendeko emakume donostiarren tradiziozko jantziak daramatzate. Danborrada bakoitzak musika banda propioa du. Helduen desfilean, ehun danborradatik gora egon ohi dira, eta bakoitzak 100 eta 150 kide artean ditu, batez beste. Hiriko elkarteak izan ohi dira antolakuntzaren arduradunak: elkarte gastronomikoak, kulturalak, aisialdikoak, sozialak, etab. Haurren desfilean, berrogeita hamar konpainia baino gehiago daude, hiriko ikastetxeek antolatuta, eta konpainia bakoitzak 90 eta 125 haur artean izan ohi ditu. Festak hogeita lau ordu irauten ditu, eta antolatutako jarduera guztietan, Raimundo Sarriegui musikagileak XIX. mende amaieran idatzitako musika interpretatzen da bakarrik. Honako hauek dira musika piezarik nagusienak: Tatiago, Diana, Iriyarena, Polka, Retreta eta Donostiako Martxa (1861ean idatzi zuena).


Kresal nasaixa — Eibar.ORG | Eibarko peoria\nHemen zaude: Hasiera / Blogak / Garagoittiko Orakulua / Kresal nasaixa\nOier Gorosabel 2009/07/08 14:56\nGaur egungo epailliendako eredu, XIII gizaldiko Ivo Donean sententzixa bat ezagutuko dogu, Historias de la Historia blogetik hartuta. Josu Waliñon ipoiña, "Euria maite zuen gizona". Hau guzti hau, azpittik Los Berrones eta La Mala Rodriguez entzutzen gabizela. Gero, bertsiño jokuan "Juan Charrasqueado" izeneko tipejuan historixia kantau deskue Vicente Fernandez eta Pata Negrak. Eta amaitzeko, Ahotsak.com-en Irurako Visitacion Larrinaga entzun dogu, herriko telefono bakarra eurenian zeguanekua kontatzen.


naiz: agenda - ‘Pausoka, adinak ez du inporta’: jubilatuak ibilian\nEkainaren 20an izango da ‘Pausoka, adinak ez du inporta’ egitasmoaren lehenengo hitzordua. Zizurkilgo Elizpe jubilatu elkarteak eta herriko Udalak antolatu dute ekimena, jubilatuak ibilian jartzeko asmoz. Asmoa da hilean behin jubilatuak Zizurkildik Asteasura doan bidegorrian oinez jartzea. Hurrengo bi hitzorduak uztailaren 18an eta irailaren 12an izango dira.\nHiru distantzia aurreikusi dira, bakoitzaren gaitasunetara egokitzeko. Hiru ibilbideetarako irteera 10:30ean izango da, Zizurkilgo Joxe Arregi plazan, eta amaiera, 12:00etan, leku berean. Bukatutakoan hamaiketakoa egongo da ibiltzera joaten diren guztientzat.\nJoxe Arregi plaza


blogoetak – 63 orrialdea – gogoetak, kontakizunak, aipuak, argazkiren bat edo beste, denetarik pixka bat…\nEgia ez baledi ere, ongi ekarria neritzoke honako honi. Gipuzkoako Diputaziora jo omen zuen Juan Mari Torrealdaik, Jakin aldizkariaren eraberritzea zela-eta diruz lagun ote zezaketen galdez. Bildukoak omen ziren orduan,…\nAnoetako tren geltokikoa\nJaun-andreok, gogorarazten dizuegu debekatuta dagoela trenbidea zeharkatzea. Horretarako daude pasabideak. Anoetako tren geltokian nago, bozgorailuetatik ari dira. Gaztelaniaz bota dute gero, gauza bera, batere lotsarik gabe: debekatuta dagoela trenbide gainetik…\nNago en una isla desierta…\nNago en una isla desierta… Ostiral arratsaldea da, bulegoan nago oraindik. Leihoa itxita dago, baina umeak jolasean egiten duten buila entzuten da, halere, beiran zehar. Jolasean dabiltza, eta ez die,…\nAspaldiko partez, maisu sentitu haiz gaur, goizean ematea suertatu zaizkian bi eskoletan; maisu eta ez funtzionario (batzuetan hori ere gertatzen baita, zer demontre!). Irakasteko zer edo zer baduala oraindik… dagoeneko…\n« Aurrekoak 1 … 62 63 64 Hurrengoak »


2015ko ekainaren 23a - 2015ko irailaren 20a\nBilboko Otxarkoaga LHIko 2. mailako 20 ikasle.\nIrakasleak: Begoña Larrinaga eta Aroa Goiri.\n“Arte asko egitea gustatu zait, Elssierekin gauzak egitea oso atsegina da.”\nOtxarkoaga ikastetxeko ikasleak\nBilboko Birjinetxe LHIko 2. eta 3. mailako 20 ikasle.\nIrakaslea: María Jesús Martínez.\n“Material desberdinez gauzak egiten ikasi dugu. Guztion artean, arrautza handi bat eta animalia ugari egin ditugu. Ikasi dugu guztion artean lan eginez eta elkar lagunduz gauza politagoak ateratzen direla. Gure akatsetatik ikasi dugu, eta konturatu gara inozokeriak egitean gauzak gaizki ateratzen direla eta lan guztia hondatu daitekeela. Oso atsegina da Naiarekin lan egitea, oso ondo pasatzen baitugu.”\nBirjinetxe ikastetxeko ikasleak\n“Ilusio handiz eta proiektua ezagutzeko gogo handiz hasi ginen, ideiak oso argi ez genituen arren. Gure asmoa zen taldearen kohesioa proiektu komun baten bidez lantzea. Hainbat saiotan, eskola-umeek proiektuan interesa agertu dute, baita gogo biziz parte hartu ere proposatutako jardueretan. Prozesuan barrena, ikasleak harro agertu dira”.\nBirjinetxe ikastetxeko irakasleak\nSestaoko Kueto LHIko 5. mailako 30 ikasle.\nIrakasleak: Luján Mejías eta Desirée Fernández.\n“Oso polita izan da museora joatea, gure ikasleek asko ikasi dute eta hasi dira baloratzen arte lanak. Oso gustura egon gara eta esperientzia polita izan dela pentsatzen dugu”.\nKueto ikastetxeko irakasleak\nEibarko Arrateko Andramari LHIko 4. mailako 25 ikasle.\nIrakaslea: Maite Rescalvo.\n“Oso gustura egon gara Maider Lópezekin. Esperientzia hau errepikatzea gustatuko litzaiguke”.\nEibarko Arrateko Andramari LHIko ikasleak\nOiongo Ramiro de Maeztu LHIko 6. mailako 29 ikasle.\nIrakasleak: Iñigo Beristain, Diana Oleagotia eta Myriam Ruiz.\n“Niri Guggenheim Bilbao Museora joatea eta igeltsuzko harri batzuk egitea gustatu zaizkit gehien. Lehenengoa txarto atera zitzaidan, bigarrena ere bai eta, azkenean, hirugarrena zoragarri, adiskide batekin egin nuelako. Une horretan, beste 50 ere egingo nituen; izugarri gustuko dut”.\nRamiro de Maeztu ikastetxeko ikaslea\n“Esperientzia oso ona izan da. Gure kasuan, hizkuntza-eredu desberdinetako ikasleek elkarrekin bizi eta lan egin dute proiektua burura eramateko. Programa honetan, nire iritziz, oso ondo laburbiltzen da Eskolak zer beharko lukeen: erronkaz eta esperientzia dibertigarriz eta interesgarriz betetako tokia, gizarte-kohesioan laguntzeko, baita kezkak dauzkaten pertsonak prestatzeko ere, berdinagoak, libreagoak eta kritikoagoak”.\nRamiro de Maeztu ikastetxeko irakaslea\nLaudioko Lamuza LHIko 1. mailako 20 ikasle.\nIrakaslea: Itxaso Betes.\n“Oso-oso polita izan da dena. Museora joan ginenean lan politak eta bereziak ikusi genituen, interesgarria izan zen. Eskolan arropak egin eta apaindu ditugunean ederto pasatu dugu”.\nLaudioko Lamuza ikastetxeko ikasleak\n“Esperientzia aberasgarria izan da. Edukiak lantzeko oso modu atsegina egin zaie umeei eta horregatik guztiz motibatuta aritu dira. Gainera denek sentitu dute gai direla gauza politak egiteko (artistaren jarrera oso inportantea izan da) eta honek asko laguntzen du autoestimua sendotzen”.\nLamuza ikastetxeko irakaslea\n"Aurten, Birjinetxe ikastetxeko ikasleek proiektu artistiko bat landu dute hasieratik bukaerara. Haiek, beren irakasleak eta nik, hiruron artean, gai bat aukeratu dugu eta hari buruzko informazioa bildu eta aztertu dugu ondoren: animalia bibiparo eta obiparoen arteko aldea. Gure hausnarketa plastikoak hazteko moduei erreparatu die: amaren sabelean eta arrautzan. Irakasleen proiektu honetarako asmoa zen taldearen kohesioa hobetzea, baita norberaren eta besteen lanari buruzko begirune jarrera positiboa sustatzea ere.\nEsperientzia hau garrantzitsua da ez soilik ikasleek curriculumeko gai bat ikasten dutelako, tresna eta material berriak erabiltzen ere ikasten baitute, baita ideia batean tematzen, beren ikuspegi pertsonala esploratzen, ebaluatzen, arriskuak hartzen, erratuz ikasten, taldean lan egiten, beren iritziak baloratzen eta arte garaikidearekin harremanetan jartzen ere".\n"Aurten urtaroak ezagutzen ibili gara: euren ezaugarri nagusiak bereizi ditugu, batak eta besteak gure ingurunean gertarazten dituenak ikusi eta plasmatu ditugu eta geure burua ere, geure janzkera edota osagarriak ere zelan aldarazten dituzten ikertu dugu. Albokoarekin konparatzeak gainera, urtaroen ezaugarriei aurre egiterakoan baliabide ezberdinak badaudela jakitera eraman gaitu. Eta hau dena artea ikasbide izanda, eta 6-7 urteko 20 haurren eskuetan halakorik usteak dakarrenarekin…\nHaurtzaro garaian irudimenak ez du mugarik izaten eta honen ondorioz oso interesgarri da beti haurrekin arte mundua ezagutzen eta ikertzen ibiltzea. Planifikazioak gutxirako balio du kasu hauetan eta askok hau seinale txartzat hartuko balute ere, sormen munduan aberasgarri izaten da oro har. Artistoi irudimena beti "jokoan" izatera garamatza honek, eraren batean haurren lekura eramaten gaitu, eta ondorioz sortze-jolas hau talde lan bihurtzen da nahita ezean; denok gaude maila berean, nagusiok edota irakasleak ere ikasteko lekuan edota aukeran baikaude".\n"Ikasturte honetan, guztion gai komun bat landu dugu: sentimenduak. Zer sentsazio bizi ditugun esploratu dugu poz, beldur, sorpresa, tristura edo haserrearen bidez. Proiektuak jarraitu egiten du koloreak eta formak sentimenduekin lotzen ditugunean; era horretan, aukerak amaiezinak dira, beti gauza txiki-txikienetatik hasi, eta askotariko elementu guztiak elkartuta emozioek betetako baso bat osatu dugula ohartu arte; egunez egun hazi egiten da basoa, eta beti izango du aldatzeko modua, etengabeko bilakaeran baitago.\nGai horrek, giza kondizioak berezkoa duenez, nire lan artistikoaren zati handi bat hartzen du: elkarrekin sentimenduak bizitzeko eta adierazteko modu berriak deskubritzeak aberastu egiten nau eta, gainera, aukera ematen die parte-hartzaile guztiei pieza artistiko bat sortzeko. Hartara, guztiok ikasten dugu".\nGogo biziz eta deskubrimenduz betetako urte bat izan da, baina autokritika egin behar banu, esango nuke gehiegi lan egin dugula. Deliberatu dut deskubritzea, entzutea eta hitz egitea lehenestea, egotea, eta gauzak gertatzeko espazioa uztea. Hala ere, ikasturtearen amaieran, programa segitzeko gogoak astintzen nau, lana beste edozeren gainetik lehenetsiz. Hori bai, Markel, Naia, Gorka, Meryem eta gainontzekoak: espero dut urtebetean zuen baitan hazi bat erein izana, ikasiko zenituztela koloreei, formei (eta espazioarekiko erlazioei), mugimenduei eta elkarrekin lan egiteko ahalmenei buruzko kontzeptuak”.\n"Zaila behar du ulertzeak nola existitzen eta existitu den pertsona bakoitza beste edonoren desberdina den eta izango den.\nNik ez dut ulertzen. Era berean, urte, ikasturte, gai, talde, marrazki eta lerro bakoitzak paregabe egiten dituen identitate bat dauka… Urte hau ezin zuen bestela izan: Sestaoko Kueto ikastetxe publikoan, esperientziak partekatu ditut hogeita hamar artistekin, eta horiek ez zuten antzik beste inorekin eta, beraz, paregabeak dira.\nAukera estetikoak, alfabeto adierazkorrak, irudikapen grafikoak, ingurunea behin atzemanda manipulatzea, horiek dira jokatzeko aukeratu ditugun kartak, horiek nahastu eta banatu ditugu. Hemen inork ez du galtzen, ezta jokoa gustuko ez duenak ere. Izan ere, besteek jokatu bitartean, berak partida ikus dezake eta, luze gabe, zuzenketak egiten ditu eta, azkenean, ulertu du jokoa. Orduan, tarte bat ikusita (beti dago baten bat), kartak eskatuko ditu berak ere jokatzeko. Egun horretan, jokatzerik izan ez badu, etxera joango da eta ikusitako jokaldien inguruan pentsatuko du, baita horiek nola joka zitezkeen... Kasu horietan soilik har daiteke ontzat ludopatia (artearen eroak jota).\nIkasturtean egindakoaren zati bat erakusten bada ere, egin ez duguna, egiteko dagoena, lanak egiterakoan sortu diren ideiak, bakoitzak sumatu dituen aukerak, etorriko direnak eta bizitakoari ikasle horiek emango dioten erabilera askoz ere garrantzitsuagoa izango dela uste dut. Arau batzuk, modu batzuk ikasi ditugu. Praktikan jarri baino ez dira egin behar; bakoitzak ikusiko du nola eta non. Nik ezin diot hori egiteari utzi, eta egunero gauza diferenteak ikusten ditut, eta egun asko daramatzat joko honetan jokatzen".


Mendeurrenaren amaiera ekitaldian, "etorkizunari begira" ipini da Euskaltzaindia - Debagoiena - Goiena.eus\nMendeurrenaren amaiera ekitaldian, "etorkizunari begira" ipini da Euskaltzaindia\nMireia Bikuña 2019-10-06 11:10\nEuskaltzaindiaren mendeurrenaren azken ekitaldia.\nEkitaldia Gipuzkoako Foru Aldundian egin dute, 1919ko urriaren 7an Euskaltzaindia sortu zen lekua berean. "Euskal Herriko gizarte-eragileekin batera jardun behar dugu, ahalik eta modu zabalenean”, azpimarratu du ekitaldian Andres Urrutia euskaltzainburuak.\nMendeurrenaren harira egindako ekintza guztiak biltzen dituen bideoa ikusi ostean, hitza hartu dute hainbat protagonistek. Urrutiak, ehun urtetan lortutakoak azpimarratu ditu: "Euskararen batasuna lortzeko aitzindaritza hartu zuen, hainbat euskal eragilerekin batera. Euskararentzako erakunde aholku-emaile ofiziala da euskararen lurralde guztietan". Era berean, etorkizunari begira, akademiak dituen erronkak azaldu ditu: digitalizazioa, nazioartekotzea, profesionalizazioa eta gizarteratzea, hain justu ere. "Akademiak Mendeurrena baliatu nahi izan duen euskararekin, euskal kulturarekin eta euskal gizarte osoarekin duen konpromisoa berriztatzeko", gaineratu du.\nDiputatu nagusi Markel Olanok duela 100 urte Euskaltzaindiak ipinitako haziak emandako uztaren gainean egin du berba. "Uzta ezin oparoagoa izan da. Euskaltzaindia gu guztiok osatzen dugu, euskal hiztun-elkartea osatzen dugun guztiok. Bultzada berri bat emateko unea da, gizartearen eta herri erakundeon kemena arrasto beretik bideratzeko garaia da".\nUrrutiak eta Olanok ere azpimarratu dute euskararen biziberritze prozesua "bidegurutzea" dagoela. Horren harira zera azpimarratu dute: "Guztion lankidetzaren beharra daukagu euskara biziberritzeko eginkizunetan, orain dela mende bat egin zen moduan. Euskaltzaindiak zeregin garrantzizko bat bete dezake lan horretan".\nHainbat euskaltzain ekitaldia jarraitzen, besteak beste, Miriam Urkia aretxabaletarra.\nEuskara Batuaren Adierazpena sinatu dute 36 erakundek, duela 50 urte euskara batua sortu zen toki berean\nMiren Arregi 2018 urr 06 Oñati\nBukatu da euskara batuaren oinarriak finkatu zituzteneko 1968ko Arantzazuko Biltzarraren 50. urteurrenean, Euskaltzaindiak egin duen XVII. Biltzarr...


Bost urtean etxebizitzen prezioa bikoiztu egin da Arrasaten (Gipuzkoa) | Consumer\nBost urtean etxebizitzen prezioa bikoiztu egin da Arrasaten (Gipuzkoa)\nMetro karratuaren prezioa %73 igo da\nUdalak etxebizitzaren parkeari eta prezioari buruz egindako azterlan baten arabera, Arrasateko etxebizitza baten batez besteko kostua bikoiztu egin da 1997-2002 bosturtekoan. Duela bost urte, 1997an, etxebizitza berri batek 100 balio bazuen, bost urte geroago 206 balio zuen. Erabilitako etxebizitza bat izanez gero, aldi horretan bertan 100etik 178ra igo da.\nMetro karratuaren prezioa %73 igo da azken bosturtekoan, eta %104 bigarren eskuko etxebizitzetan.\nEgun, Arrasaten etxebizitza bat erosi nahi duenak, batez beste, 183.130 euro (30,5 milioi pezeta) edo 2.154 euro (358.360 pezeta) ordaindu beharko ditu metro karratuko. Metro karratuaren balioari dagokionez, azterlan honek nabarmentzen du ez dagoela alde handirik etxebizitza berri baten eta erabilitako etxebizitza baten artean: metro karratuak 2.158 euro balio du (359.000 pezeta) eta bigarrenak 2.149 euro (357.500 pezeta). Azterketa horren arabera, Arrasateko prezioen igoera ikusgarria izan da azken urteotan.\nAdibidez, 1972 inguruan edo lehenago etxebizitza erosi zutenek milioi bat pezeta inguru ordaindu zuten; 1980 inguruan 4 milioi inguru ziren; eta hamar urte geroago, 1990ean, prezio hori 11 milioiraino igo zen. 1999an, kopuru hori 19 milioi pezetakoa izan zen, baina azken hiru urte hauetan igo zen, 2001. urterako etxebizitza baten batez besteko prezioa 30,5 milioi pezetakoa baita.\nArrasateko higiezin-prezioek ia ezinezkoa egiten dute gazteek eta diru-sarrera apalak dituzten herritarrek etxebizitza eskuratzea. Hori dela eta, Udalak Etxebizitzaren Udal Politikarako Plana prestatu du arazo horri hiru alderdi desberdinetatik aurre egiteko: etxebizitzen eskaintza sustatzea babes ofizialeko etxebizitzak eraikiz; eraikitako ondarea errentagarri bihurtzea eraikinak zaharberrituz; eta etxebizitza hutsak merkatura ateratzea sustatzea, alokairuan.\netxebizitza incremento-eu precio-eu


Euskal Herriko berri agentzia bat sortzearen beharraz iritzi ezberdinak aurrez aurre - GARA\nEuskal Herriko berri agentzia bat sortzearen beharraz iritzi ezberdinak aurrez aurre\nBertako informazio agentzia behar al du Euskal Herriak? Galdera hori goiburu hartuta egin zituzten atzo Donostiako Koldo Mitxelenan euskal informazio agentzia sortzeari buruzko jardunaldiak, Alkartasuna Fundazioak antolatuta.\nAurretik izan dira agentziak sortzeko ahaleginak baina porrot egin dute denek. Atzoko jardunaldietan parte hartu zuten Ramon Zallok, Iñaki Uriak, Txema Ramirez de la Piscinak, Saül Gordillok eta Oskar Bañuelosek aldeko eta kontrako iritziak jarri zituzten mahai gainean. Bañuelosek azaldu zuenez, badira urte eta erdi proiektu berri baten sorkuntzan lanean ari direla. Kazetari honek beharrezkotzat jotzen du euskal agentzia bat, batez ere, agenda propio bat markatzeko eta agentzia hori EITBren baitan ikusten du, profesionalen kooperatiba bat sortuz.\nEuskal Herriko zazpi herrialdeak hartuko lituzke barnean, baina errealitate hori ez dutela denek konpartitzen aitortu zuen. Euskara izango luke hizkuntza nagusi, ondoren frantsesa eta gaztelania eta baita ingelesa ere. Horrela, informazioa bertarako eta kanporako zabalduko litzateke. Informazio lokalari ere garrantzi handia eman zion, korrespontsal ugarirekin lan egiteko apustua eginez, sistema deszentralizatu baten bitartez.\nEguerdian egindako mahai-inguruan, ordea, bestelako iritzia plazaratu zuen adibidez, Txema Ramirez de la Piscinak. Bere ustez kazetari talde txiki eta prestigiodun batek osatu beharko luke agentzia eta eduki landuagoak eskaini: analisiak, elkarrizketa luzeak, erreportaje sakonak...\nBideragarritasuna ere jarri zen zalantzan, balizko bezeroak zeintzuk eta nahikoa izango ote liratekeen, besteak beste.


'Miró Zabalagan' erakusketa aurkeztu zuten pasa den ostiralean - Hernani - Kronika.eus\n'Miró Zabalagan' erakusketa aurkeztu zuten pasa den ostiralean\nErakusketa Chillida Lekuko baserrian. Argazkia: Chillida Leku.\nDagoeneko ikusgai dago 'Miró Zabalagan' erakusketa, eta azaroaren 1era arte dago aukera.\nOstiralean aurkeztu zuten Miró Zabalagan erakusketa, Joan Miró eta Eduardo Chillidaren adiskidetasuna omenduz eta ikusgai egongo da azaroaren 1era arte. Miró Zabalagan osatzen duten piezek ideia sinplea baina fisikoa transmititzen dutela adierazi zuten aurkezpenean, «Chillidaren obra handi baten eta Miró-ren obrak uztartuz».\nErakusketa osatzen duten eskulturek, marrazkiek eta grabatuek artistaren ohiko gaiak jorratzen dituzte eta «horiekin batera, kolorez bete da baserria. Obrak beren artean erlazionatzen dira eta aretoak taldekatzen dira, beren baitan konposizio bat osatzeko asmoz. Miróren corpusa Eduardo Chillidaren lanekin elkartzeak aparteko testuingurua sortzen du bi artisten arteko elkarrizketa aberasgarria sortzeko, ikuspegi ezberdinetatik biengana hurbiltzeko aukera bat eskainiz». Azpimarratu duenez, Mireia Massagué Chillida Lekuko zuzendariak, «obrak elkarrekin erlazionatuta daude, baina ez dira ukitzen, banaka aurkezten dira».\nBaserri kanpoan, gehiago\nChillida Lekuko baserri kanpoan Miró Zabalagan erakusketa osatzen dute bi obra daude: Oiseau solaire eta Femme. Lehenengoak, txori baten forma hartzen du: «2 tonako pisua duen txori bat irudikatzen du eta Carrarako marmolezko bloke bakar batetik egina dago, buztana eta hegalak izan ezik». Pieza hau Zabalaga baserrira doan bidearen goialdean dago, eta jatorrizko lehen marrazki batetik sortutako hainbat bertsio ditu. Marrazkiaren diseinua baserriaren lehen solairuan ere ikusi ahal izango dute bertaratzen direnek.\nFemme izeneko pieza, berriz, baserriko armarriaren aurrean jarri dute. Eskultura honen gainean maskor kiribil bat dago, artistaren iruditegiaren espiral eta ikonoaren sinboloa, emakumeen unibertsoa gogorarazten duena. Horrela, Mirók eguneroko material eta objektuekin eraikitako pertsonaia-eskultura batzuk erakusten ditu, bisitariak baserrian bertan deskubritu ahal izango dituenak.\nGogoratu, dagoeneko ikusgai dagoela Miró Zabalagan erakusketa, eta 2022ko azaroaren 1era arte egongo dela aukera hau.


Euskara, adimen artifiziala eta programazioa uztartzen Scratch programarekin - Berezuma.com\nEuskara, adimen artifiziala eta programazioa uztartzen Scratch programarekin\nEskolara etorri berria heldu da; euskara, adimen artifiziala eta programazioa uztartuko dituen ariketa egin nahi duzu?\nBideoan ikusi ondoren, jardueraren emaitzak zertan datza? Hatzamarrarekin seinalatuko dugun aurpegiko atala ikasleak bi eratara jasotzea: audio eta testu bidez. Horrela etorriberriak hitz berri bat ikasiko du euskaraz.\nLehenengo eta behin http://learningml.org web-orrira joango gara. Gaur egun ez dago euskaraz, baina laster izango dugu. Bertan sortuko dugu, gero #scratch|en erabiliko dugun eredua. Aukeratu 1.2 bertsioa.\nGure kasuan irudiekin ariko gara lanean, beraz aukeratu “irudiak”.\nIrudi klase bat sortuko dugu. Gure kasuan lau sortu ditugu: sudurra, ahoa, begia eta belarria.\nWeb-camera erabiliko dugu irudiekin elikatzeko.\nEtiketa bakoitza hainbat irudirekin elikatuko dugu. Gure kasuan 50 argazki erabili ditugu etiketa bakoitzarentzat.\nAurpegiko atal bakoitza ondo elikatu ondoren, eredua izan nahi dugu. Horretarako ikasi egin behar du ereduak.\nApur bat itxaron ostean, eredua probatzeko ordua da web-camera erabilita.\nEta emaitzekin gustora geratu bagara, ordua da #scratch erabiltzen hasteko.\nScratchen programatu egingo dugu lortu nahi duguna. Gure kasuan, kamera piztu eta ereduak jasotzen duen irudia guk adierazitako atalen bat bada, bi gauza gertatzea nahi dugu: atal bakoitzaren izena entzutea eta katuak testu bidez adieraztea.\nAudio bakoitza norberak grabatu ondoren, bandera berdea sakatu eta hor izango duzu emaitza.\npreviousEuskarazko azpitituluak Youtuben\nnextHezkuntzaren etorkizuna Adimen Artifizialarekin


Marikek dute errua! | Kultura | Berria\nMarikek dute errua!\nDaniel Bernabe idazlea. BERRIA Tamaina handiagoan ikusi\nJuanjo Olasagarre -\nZizek filosofo marxista primadonari irakurri nion lehengo aldiz, han 2001. urte inguruan, El Espinoso Sujeto: el centro ausente de la economia politica; horregatik egiten dit grazia gaur egun eztabaida piztu eta bolo-bolo dabilen beste liburu bati egiten zaizkion loriak eta aldarriak. Beste liburu horrek La Trampa de la diversidad (Daniel Bernabè) du titulu, eta, esan bezala, izugarrizko aurkikuntza moduan saldu dute. Ez dut irakurtzeko asmorik, barkaidazue, baina hartaz arituko naiz, irakurri gabeko liburuen kritika ia genero literario dela aitzakiatzat harturik. Elkarrizketak eta kritikak arakatu ondoren ondorioztatu dudanaren arabera, Zizeken tesiak jasotzen ditu, modu kaxkarragoan, Zizek asko delako, hika mintzatzen baita Kant, Hegel, Foucault eta abarrekin.\nKarikaturarako joera dudanez, eta marika naizenez, titular honetan laburbilduko dut Zizeken liburua, eta bai, irakurri gabe diot, Bernabérena: Marikitok dugu iraultzaren porrotaren errua! («Emakumeek duzue iraultzaren porrota!» ere izan zitekeen). Egun lau haizetara dabilen argumentua, izan, katalan independentistek baitute Voxen igoeraren errua.\n(Barkatu, baina badakizue, titular batek asko saltzen du, eta artikuluan aurrera egiten laguntzen du). Zizekek dio, askatu beharreko subjektua horrenbeste ugaldu, aniztu eta narrastu dela, ezen ez baita subjekturik gelditzen askatzeko; beraz espazio hori hutsik dago, eta gehitzen du Bernabék, neoliberalismoak bete du. Zizekendako kapitalismoak irentsi ez duen kategoria politiko bakarra klasea denez, klase borroka planteatzen du ezkerraren bandera bakartzat. Bernabék, ildo beretik, klase kontzeptua eta klase borroka berreskuratzea proposatzen du.\nNik ez dut nire burua Zizekekin eztabaidatzeko adina ikusten, Bernabéri —ni bezalako malapartako? analista iruditzen zait, besteren ideiak irentsi eta diskurtso narrasa ahoskatzen duen sabeliztuna— zera planteatuko nioke: eta orduan nik uko eginen diet nire beste errebindikazioei, eta askatuko naiz, borroka egin ondoren, langile moduan, eta gero, ja, ongi badator marika gisa eta euskaldun gisa?\nZizekek ez du azaltzen klase borroka hori nola gertatuko den, zein hizkuntzatan, non lurraldeturik izanen den; Bernabék, ordea, iruditzen zait esparru espainola planteatuko duela; eta, beraz, euskalduna baztertu beharreko kategoria izango da, euskalduna izatea identitate bat izatea baita.\nHartara, Laclauk Zizeki egiten zion galdera egin ahal zaio Bernabéri ere: orduan, langile bat ordu orotan da langile gizartean betetzen dituen une eta posizio guztietan zehar? Berak dioen bezala, kapitalismo berantiarrari talka gehien egiten dion kontradikzioa kapitala versus lana dela onarturik, gaur egun bien arteko mugen lausotzeak ezabatu egin du kontradikzioa, ez marika, emakume, immigrante eta abarren politika identitarioek, diot nik Bernabéren tesiaren kontra; alegia, non daude langileak krisian dauden enpresak kenduta, eta horiek ere greban dauden bitartean. Ez daude. Eta daudenean, Trumpi, Bolsonarori eta Santiago Abascali bozkatzen diete askok. Beraz, XX. mendeko klase borroka tradizionala planteatzea, subjektu bakarrean, ezkerraren elkargune eta armatze estrategiatzat, fetitxista iruditzen zait, analisi exkaxa izateaz gain.\nEzkerra galduta dagoenez, talde, identitate politiken kontra jotzen du, argudiatuz bere burua zuritzeko erabiltzen dituela liberalismoak. Baina gizajendearen bizitzan baldintza ekonomikoak, prekaritatea, kapitalarenganako errenta transferentzia, langileen eskubideen desagertzea, langile gizon heterosexual industrialaren baitan haragituz ez goaz inora, emakume langile eta marika langilerik ez balego bezala. Jokaldi hori egina dago, eta horretara itzultzea proposatzea denborak atzera egitea proposatzea da. Baina beno, liburua irakurri ez dudanez... isildu egin behar nuen.\n(Artikulua idatzi ondoren erosi dut liburua, eta gauza txukun batzuk badituela onarturik ere — zuzentasun politikoak sortzen dituen dinamiken azterketa esaterako—, uste baino kaskarragoa iruditu zait: Espainiaren arazo nazionala ez du aipatu ere egiten kapitalaren ez-nazionaltasunari nazioetatik erantzungo ez balitzaio bezala; aniztasuna (emakumeak, marikitak, lesbianak, ijitoak...) «gehiegizko agerpen sozialetik» desagerturik, hutsik utzitako espazio hori langileek berez —magiaz ere esan daiteke—, beteko dutela ulertzen da liburuan; langiletasuna identitate moduan ageri da, eta ez plusbaliak posizio horretan jarri duen talde bateko partaide bezala; feminismoaren hainbat helburu gauzatzeak eragingo lukeen inarrosaldi ekonomikoa ez du aipatu ere egiten eta, harrigarriena, liburuan zehar ez dira, inondik ere, Zizek ez haren liburua ageri. Badakizue, zuek askatu lehendabizi langile (espaiñol izango da) moduan, eta gero ja sieskaso askatuko zarete marika moduan, emakume moduan, euskaldun moduan... Ikaragarri saldu omen du.


Home Berriak Buelta etxera gabonetan. Bilboko Geltoki Intermodal berrian arazoak saihesteko gomendioak\nBuelta etxera gabonetan. Bilboko Geltoki Intermodal berrian arazoak saihesteko gomendioak\nBilboko Geltoki Intermodal berriaren ordutegia: 5:45-23:00\nGabonetan murgilduta gaude eta ziur zuetariko askok gure autobusak erabiliko dituzuela egun hauetan zehar. Egon zarete Bilboko autobus geltoki berrian? Bada ez bada, gomendio batzuk utziko dizkizuegu antolaketa berriarekin arazoak ez izateko.\nGogoratzen dizuegu geltoki berrian nasetara bertaratzeko, bidaiariek tornu batzuk igaro beharko dituztela. Tornu horietatik pasatzeko txarteletan dagoen QR kode bat erabiliko beharko dute. Sistema berri honekin, behin gure salmenta leihatilak itxita daudenean, bidaiariak aurretiaz tiketak eskuratu beharko ditu nasera sartzeko. Horregatik, zenbait gomendio azaltzen dizkizuegu:\nGomendatzen dugu txartelak aurretik izatea leihatilen itxiera ordutik ondorengo bidaietarako.\nTxartel erosketa bi modu hauetan egitea gomendatzen dugu. Interneten bidez (komisiorik gabe) bidaia baino 15 minutu arinago edo La Union Autobusen salmenta makinen bidez.\nTornuetatik igarotzeko QR kodea erabili behar da. Txartela Interneten bidez erosten bada QR kodea smartphonaren bidez erakutsi ahal izango da.\nIrteera orduak informazio panelen bidez iragartzen dira. Informazio paneletan zure bidaia agertu arte ezin izango zara tornuetatik pasatu eta autobusen nasetara bertaratu. Zure autobusaren irteera azaldu baino lehen tornuetatik pasatzen saiatzen bazara, ezin izango duzu txartela balioztatu.\nAntolaketa desberdina Bidaide Bonuen bidez bidaiatzen duten bidaiarientzat\nMomentuz, Bidaide bidaiariek ezin dituzte tiketak Interneten bidez erosi. Horrela, Bi aukera dituzte. Txartelak salmenten makinen bidez eskuratu edo Gasteiz edo Bilboko leihatiletan egin. Egoera honetan, Hurrengo gomendioak aurkezten ditugu La Union Autobusen leihatilak itxita daudenean bidaiatzen duten bidaiarientzat.\nEz utzi inoiz azken ordurako zuen txartelen erosketa gure leihatilak itxita daudenean bidaiatzen baduzue.\nZuentzat posiblea bada, txartelaren erosketa egun bar arinago egin. Bai salmenta makinen bidez bai gure leihatiletan egin dezakezue.\nZuen bidaiatzeko asteko ordutegia finkoa da? Aste osorako txartelak egun bakar batean eros ditzakezue eta horrela erosotasun osoz bidaiatu.\nTxartel normalekin gertatzen den bezala, informazio paneletan zure bidaia agertu arte ezin izango zara tornuetatik pasatu eta autobusen nasetara heldu. Zure autobusaren irteera azaldu baino lehen tornuetatik pasatzen saiatzen bazara, ezin izango duzu txartela balioztatu.


«Lanera joan ahal izateko Lizuniagatik pasatzeko baimen edo agiri bat izatea egingarria da» - Mendialdea - Erran.eus\n«Lanera joan ahal izateko Lizuniagatik pasatzeko baimen edo agiri bat izatea egingarria da»\nTtipi-Ttapa 2021-02-10 14:00\nChantal Maiak denbora bikoitza behar du egunera Lesaka eta Sara arteko joan-etorria egiteko.\nChantal Maia, Larresoron (Lapurdi) sortua da, bederatzi urte daramatza Lesakan bizitzen eta bertze horrenbertze Sarako Olhain ikastolan irakasle lanetan. Egunero joaten da Lesakatik Sararat (asteazkenetan izan ezik, ez baitute klaserik, nahiz eta batzuetan egun horretan bilerak edo formakuntza-ikastaroak izaten dituzten). «Lizuniagatik 25 bat minutuko ibilaldia egin behar da, eta, orain, itxita dago. Hori dela eta, Ibardin gainetik pasatzen den errepidea hartu eta Urruñatik, Azkaindik edo Senperetik inguratu behar da, helmuga berera joateko 50 minutu inguru behar ditut, bikoitza, ia ordubete gehiago errepidean, joan-etorriko bidaian», aipatu digu.\nChantal Maiak dioenez, «Urruñara doan pertsona batentzat ez da aunitz aldatzen Ibardinetik edo Behobiatik joanik, baina Sara edo Senperera goazenentzat, alde handia dago Lizuniagatik edo Ibardinetik joan. Edo Dantxarinean lan egiten duten Bortzirietako pertsona aunitzek, Lizuniagatik joan beharrean, laburragoa baita, Baztandik joan behar izaten dute, horieri ere pila bat luzatzen zaie».\n«Ministerioko bulegoetan kontuan hartzen ez diren albo-kalteak»\nDenboraz edo aparteko gasolinaz gain, itzuli honek «ministerioko bulegoetan kontuan hartzen ez diren albo-kalteak» sortzen dizkio Chantal Maiari, bere bi alaba ttikien agenda antolatu behar baitu. Lesakako Tantirumairu ikastolan ikasten ari da zaharrena, «08:00etan ikastolan utzi beharko nukeena, ezin dut lehenago utzi eta ordu horretan utzita ez dut Sararat 08:35erako ailegatzerik Ibardinen barna, beraz, nire bikotekideak lan ordutegia aldatu behar izan du zaharrena ikastolara eramateko eta nik, batzuetan, ttikiena nerekin eramaten dut Sararat, haurtzain baten etxerat. Batzuetan aprobetxatu eta aitatxi-amatxirenean lo egiten dugu, bertzela ezin baitute biloba ikusi eta biharamunean itzultzen gara».\nIzan ere, duela aste batzuetatik honat, Nafarroaren inguruko itxiera perimetrala dela eta, Lapurdiko muga lan kontuengatik baino ezin du pasatu, «ezin ditut gurasoak Larresorora bisitatu, eta haiek ezin dute etorri ni ikustera edo Lesakara beren bilobak ikustera».\n«Nafarroa osoan bentetara daramaten errepideak baino ez daude irekita, bakoitzak bere ondorioak atera ditzake»\nMaiak ez dio logikarik aurkitzen Lizuniagako errepidea hesteari, «Ibardingoa baino askoz egoera hobean dago, eta, noski, ez da azaltzen ahal alegatzen dituzten arrazoi terroristengatik. Kasualitatez, Nafarroa osoan, merkataritza-guneetara (Ibardin, Dantxarinea edo Luzaide…) daramaten errepideak baino ez daude irekita. Beraz, bakoitzak bere ondorioak atera ditzake, baina argi dago».\nFrantziako gobernuak adierazi du erabaki hori Nafarroako Gobernuarekin negoziatua eta adostua dela. Duela bi aste kontzentrazioa egin zen Lizuniagan, mugak irekitzeko eskatuz, eta otsailaren 14an, igande eguerdian, Lizarietan errepikatuko da. Chantal Maiaren ustez, «epe motzean ez dut uste poliziak eta militarrak erretiratuko direnik, baina espero dut ondoko asteetan dokumentu bat izatea, Lizuniagatik pasatuta gure lanpostuetara joateko aukera emanen digun lan-baimena edo agiria, hori epe laburrean oso egingarria dela uste dut».\n«Lizuniagatik lanera joan ahal izateko agiri bat izatea oso egingarria da»\nPandemia iritsi zenetik, duela ia urtebete, era aunitzetakoak dira mugaren bi aldeetan bete behar izan diren murriztapenak, debekuak, itxiera perimetralak eta gainerako aginduak, «konplikatua da eta aunitzetan ez dago argi, oso nahasia da, ez dakigu zer egin edo erakutsi behar dugun une bakoitzean, ez dago erantzun argirik. Nik hainbat baimen eskatu behar izan dut lanera joateko, edozein gauzatarako paperak eskatu dizkidate, 18:00etatik aitzinera mugitu ahal izateko, nominak, errolda-ziurtagiria, Olhain ikastolako zuzendaritzak sinatutako paperak, Seaskako presidenteak (Iparraldeko Ikastolen Elkarteak) sinatutakoak... Orain autoan dokumentu guztiak dituen karpeta bat daukat, eta kontrolean gelditzen nautenean, ireki eta erraten diet bilatzeko mementu horretan behar dutena. Baina egia da Ibardindik behin bakarrik kontrolatu nautela, eta gainerakoak gelditu ere egin gabe pasatu naiz. Lizuniagan kontrolak jartzen badituzte, behar den dokumentazioa eraman eta erakutsiko dut, maletategia irekiko dut… handik lanera joateko aukera emanen balute, horretarako prest nago», bukatu du Chantal Maiak.\nGizartea Bortziriak Xareta Lesaka Sara


About: Wilhelm Schmidt\nWilhelm Schmidt (Hörde, Dortmund, Westfalia, 1868ko otsailaren 6a - Friburgo, Suitza, 1954ko otsailaren 10a) alemaniar antropologoa eta hizkuntzalaria izan zen. Misiolaria eta apaiza izan zen. Hizkuntzen egituren ezaugarrien eta zibilizazio-eremuen arteko loturak frogatzen saiatu zen Die Sprachfamilien und Sprachenkreise der Erde (1926, Hizkuntza-familiak eta munduko hizkuntza-zirkuluak) azterlanean. Erlijioen historiari buruzko lan bikain bat argitaratu zuen bestalde, Jainkoaren ideiaren sorrera (1926-1955).\nWilhelm Schmidt (Hörde, Dortmund, Westfalia, 1868ko otsailaren 6a - Friburgo, Suitza, 1954ko otsailaren 10a) alemaniar antropologoa eta hizkuntzalaria izan zen. Misiolaria eta apaiza izan zen. Hizkuntzen egituren ezaugarrien eta zibilizazio-eremuen arteko loturak frogatzen saiatu zen Die Sprachfamilien und Sprachenkreise der Erde (1926, Hizkuntza-familiak eta munduko hizkuntza-zirkuluak) azterlanean. Erlijioen historiari buruzko lan bikain bat argitaratu zuen bestalde, Jainkoaren ideiaren sorrera (1926-1955). (eu)\nWilhelm Schmidt (eu)


EUSKALDUNAK L1BRECON 2020 JASOKO DU BIHAR, TEKNOLOGIA IREKIEN SEKTOREKO NAZIOARTEKO EKITALDIA | Euskalduna Jauregia\nEUSKALDUNAK L1BRECON 2020 JASOKO DU BIHAR, TEKNOLOGIA IREKIEN SEKTOREKO NAZIOARTEKO EKITALDIA\nCOVID 19ak bizkortu duen eraldaketa digitalak agerian utzi du sektore estrategikoetan, teknologian besteak beste, industria propioa izatearen garrantzia.\nGure industria, merkataritza, administrazio publikoa edo hezkuntza sistema garatzeko erabateko gaurkotasuna duten gaiak landuko dira, Open teknologiak erabilita.\nBilbon, 2020ko azaroaren 10ean\nOPEN teknologiek pandemiaren testuinguruan egindako ekarpenen inguruko interes handieneko une batean, L1BRECON 2020k, teknologia irekien sektoreko nazioarteko ekitaldi handiak, 9. edizioa egingo du bihar Euskalduna Bilbaon, egoeraren arabera egokitutako online formatu berriarekin.\nESLEk, Teknologia libreen eta ezagutza irekiaren sektoreko Euskadiko enpresen elkarteak eta estatu mailako Asolif federazioak antolatutako ekitaldia da, eta Bilboko Udalaren, Bizkaiko Foru Aldundiaren eta Eusko Jaurlaritzaren laguntza du.\nCOVID-19ak sorrarazitako egoeraren ondorioz, enpresen eta horien negozio-ereduen digitalizazio-prozesua are premiazkoagoa da. Egoera berriak zenbait erronka ekarri ditu, ez bakarrik teknologikoak, baita pertsonen, lan egiteko moduen eta harremanen ingurukoak ere.\nTeknologia berriak, egoera honetan, erronkei erantzuteko aukerarik onena dira; izan ere, berritzeko gaitasuna dute ingurune digital hobea sortzeko, tokiko ekonomiak sortu eta sustatu ditzakete, urrutiko lana dute oinarri, eta beste teknologia batzuk baino lehiakorragoak dira eta ezarpen-kostu txikiagoa dute.\nOpen source teknologiei buruzko jardunaldian eztabaidagai izango dira, besteak beste, industriak, administrazio publikoak, hezkuntzak eta beste sektore batzuek bizi duten eraldaketa digitala; erakundeen antolaketa-eredu berriak; pertsonak eta urrutiko lana; telehezkuntzarako eskubidea bermatu beharra, eta horren guztiaren ondorio diren zibersegurtasunaren arloko erronkak.\nEgoerari egokituta, ekitaldia streaming bidez emango da Euskalduna jauregitik, irekian, eta esteka honetan izena ematea nahikoa da zuzenean jarraitu ahal izateko. Jardunaldia IKTen sektoreari, industriari, arlo akademikoari, kluster profesionalei eta administrazio publikoko arduradun eta teknikariei zuzenduta dago.\nEgungo egoeran agerian gelditu da zein garrantzitsua den sektore estrategikoetan, hala nola teknologian, industria propioaren jabe izatea. Teknologia irekiek sustatu egiten dituzte tokiko ekonomiak eta herrialderako aberastasuna sortzea. Biltzarrean kasu praktikoei helduko diete eta Open Source teknologiak erakutsiko dituzte; izan ere, lehen bezala orain ere, COVID-19aren garaian, oso erabilgarriak dira.\nErronka handiei erantzutea\nAurtengo edizioan 5 gai nagusi eta bakoitzak dituen erronkak izango dira aztergai. Telelanaren inguruan, partaideek zenbait erronka hartuko dituzte hizpide: berrikuntza, lana antolatzeko eredu berrietan; nazioarteko lantalde handien kudeaketa eraginkorra; enpresa-kultura urrutitik sortzea; urrutiko lana arautzen duen Lege-dekretu berria, eta abar.\nHalaber, urrutiko hezkuntzan eta online hezkuntzan urteak daramatzaten erakundeen esperientzia ezagutaraziko da. Urrutiko hezkuntza larrialdiko konponbide gisa eta online hezkuntza Interneten oinarritutako hezkuntza-estrategia gisa aztertuko dira. Hala, milaka erakundek azkar egin behar izan duten egokitzapena erraztea izango da kontua, eta sortu diren beharrei erantzuten dieten kode irekiko irtenbideen berri ematea.\nZibersegurtasunaren atalean, telelana areagotzearen eta digitalizazioaren ondorioz enpresek dituzten arrisku nagusiak izango dira eztabaidagai, eta horiei aurre egiteko teknologia irekiek proposatzen dituzten konponbideak azalduko dituzte.\nJardunaldia osatzeko, 4.0 Industriaren gaia eta administrazio publikoak eraldaketa digitalean dituen erronkak ekarriko dituzte mahai gainera. Era berean, azaleratzen ari diren teknologia-beharrei erantzuteko abangoardiako open source tresnak eta irtenbideak ezagutzeko aukera eskainiko du Biltzarrak.


Iktus unitateak, zergatik dira beharrezkoak? | Consumer\nNeurologoek unitate espezifiko horiek aldarrikatzen dituzte, garuneko hodi-istripua izan duten pazienteak bakarrik artatzeko.\nIkerketa berriek, emaitza kliniko sendoekin, frogatzen dute zergatik sortu behar diren iktus-unitate gehiago ospitaleetan. Laburpena grafikoa da: paziente gutxiago hiltzen dira, bizirik atera direnek ezgaitasun gutxiago dute eta mendekotasun gutxiago dute. Emaitza handi horiez gain, zure egonaldia laburtu egin da ospitalean. Era berean, azken aurkikuntzetako bat da unitate horietan ospitaleratutakoek narriadura neurologiko goiztiar txikiagoa dutela, iktusaren konplikazio garrantzitsuenetako bat. Nork ematen du gehiago?\nNarriadura neurologiko goiztiarra gutxitzea\n/imgs/2008/12/neurona1.jpgItsas Ospitaleko azterketak aztertu dituen parametro guztiez gain, lan honen berezitasun nagusia da narriadura neurologiko goiztiarrari buruzko emaitzak aztertu dituela. Oso konplikazio arrunta da, iktusa izan eta tratamendurik ez duten pertsonen %20 eta %30 artekoa. Ospitale batean ingresatu ondoren, egoera hobean edo okerragoan, narriadura hori duten gaixoek, nahiko segurtasunez, errekurrentzia bat izango dute -beste gertaera bat- eta okerrera egingo dute.\nNarriadura kognitibo goiztiar hori Bartzelonako ospitaleko Neurologia Zerbitzuko buru Jaume Roquerren arabera, iktusa duen gaixo baten bilakaera txarraren "iragarle" fidagarria edo markatzailea da. Konplikazio horri dagokionez, Itsas Ospitaleko ikerketak aztertu du zenbateraino laguntzen duten unitate espezializatu horiek bilakaera txar hori aldatzen. Endekapen goiztiarra lagin osoko pazienteen %29,6an agertzen da. Emaitza ahuldu egiten da pazienteak unitate espezializatuetan sartzen direnean.\nDatuen arabera, iktus unitateetan% 50 murrizten dira narriadura neurologiko goiztiarreko kasuak.Hala, ohiko ospitalizazio-unitatean, pazienteen %23,8k narriadura neurologiko goiztiarra izan zuela hauteman zen; iktus-unitatean, berriz, %11,2k bakarrik jasan zuen narriadura neurologikoa. Horrek esan nahi du, kasu horretan, iktus-unitateak erdira murriztu zituela, %50 ingurura, narriadura neurologiko goiztiarreko kasuak, bai gutxiago agertu zirelako, pazienteak unitate horretan sartzean, bai, unitate horretan sartu ondoren, azkarrago detektatu eta tratamendu eraginkorragoa aplikatu ahal izan zelako.\nAzterlan horrek beste aurkikuntza bat egin du unitate espezifiko horiek irekitzea bermatzen duten emaitza ugariei buruz. Berriki egin den ikerketa adierazgarriena Livia Candelisek eta beste autore batzuek sinatutako behaketa-azterketa da, "The Lancet" aldizkarian argitaratua, 260 ospitale italiarretatik bildutako gaixoen lagin zabal batean egin baitzen.\nGuztira, azterketa italiarrak, sintomak hasi eta 48 ordura, mota horretako unitate batean ospitaleratutako garuneko hodi-istripu (AVC) akutua zuten 11.572 pazienteri eta unitate konbentzional batean ingresatutako beste 6.636 pazienteri jarraitu zien. Heriotza-tasa 1.576 pazientekoa izan zen ospitalean, 2.169 erietxetik kanpo -jarraipenean-, eta beste 347 pazienteri pista galdu zitzaien. Emaitza horiei dagokienez, lanaren egileek nabarmendu zuten "ohiko batekin alderatuta, iktus-unitateak hilkortasun- edo minusbaliotasun-probabilitate txikiarekin lotu zirela jarraipena amaitzean".\n"The Lancet"-en makroazterlan italiarra ez da gertaera isolatua. Antzeko ondorioa izan duen beste lan handi bat behaketa-azterketen berrikuspen sistematikoa da, eta Pamela Seenanek koordinatzen duen ikertzaile-talde batek argitaratu zuen, 2007an, Stroken. Horren helburua izan zen egiaztatzea ea iktus unitateek ohikoek baino onura handiagoak —bizirauteko, etxera lehenago itzultzeko eta independentzia berreskuratzeko aukera handiagoa— errealitatean gertatzen denarekin bat zetozen. Eta ondorio nagusiak ez zuen zalantzarik sortzen, etekinak espero zirenak ziren.\nJoan aurreko orrira: « Iktus unitateak\nemaitzak ictus-eu iktus-unitateak pacientes-eu Unitateak


03 « abendua « 2020 « Prentsa oharrak\nKategoriak: Deialdiak — Komunikazio Zerbitzua / Servicio de Comunicación — 3 abendua 2020 17:00\nPrentsaurrekoa. Tokiko Merkataritzaren Gabonetako kanpaina aurkeztea\nParte hartzaileak. Merkataritza zinegotzi Igor Salazar; Merkataritza foru zuzendari Felipe Garcia; Eusko Jaurlaritzako Merkataritza zuzendari Elena Moreno; Fundación Vital Fundazioko zuzendari Arantxa Ibañez de Opacua; eta Gasteiz On elkarteko presidente Diego Martinez de San Vicente\nEguna. Ostirala, abenduak 4\nTokia. Errementari kalea, 94 (Gasteiz On)\nPrentsaurrekoa. 2021ko Vitoria-Gasteizko Udalaren aurrekontuak aurkeztea\nParte hartzaileak. Vitoria-Gasteizko alkate Gorka Urtaran; Alkateorde eta Ekonomia Sustapen, Enplegu, Merkataritza eta Turismo zinegotzi Maider Etxebarria; eta Alkateorde eta Ogasun zinegotzi Iñaki Gurtubai\nTokia. Udaletxeko Kintoen aretoa (Harrera aretoaren ondoan)\nKategoriak: Prentsa oharrak — Etiketak: elurra, ElurraVG, Elurteetarako plana — Komunikazio Zerbitzua / Servicio de Comunicación — 15:43\nDatozen egunetarako eguraldi iragarpena kontuan hartuz, Udalak elurteetarako larrialdietako plana aktibatu du, larrialdi aurreko fasean.\nSuhiltzaileen eta FCCren baliabide propioak erabiliko dira fase honetan.\nEuskalmetek ohartarazi du bihar, ostirala, elurra egin dezakeela 1000 metrora; goizaldean 700-800 metrora jaits daiteke elur-maila, eta 600 metrora ere irits liteke. Arratsaldean eta gauean 500-600 m inguruan ibiliko da.\nGoizaldean arinak edo moderatuak izan daitezke prezipitazioak; goizean, berriz, ez da prezipitazio askorik espero.\nKategoriak: Prentsa oharrak — Etiketak: Gorka Urtaran, Patxi Zubizarreta eta Xabier Olarra, Vitoria-Gasteiz itzulpen sariak — Komunikazio Zerbitzua / Servicio de Comunicación — 13:58\nKategoriak: Udaltzaingoaren eta suhiltzaileen jakinarazpenak — Komunikazio Zerbitzua / Servicio de Comunicación — 13:23\nAzken 24 orduotan, zirkulazioko zazpi istripu erregistratu dira, baina ez da zauriturik egon.\nKategoriak: Sailkatu gabea — Etiketak: César Fernández de Landa, Gasteizko ostalariak, kanpaina, koronabirusa — Komunikazio Zerbitzua / Servicio de Comunicación — 12:58\n2021ean Umbra Light Festival egingo da berriro Gasteizen\nKategoriak: Sailkatu gabea — Etiketak: Maider Etxebarria, Umbra Light Festival — Komunikazio Zerbitzua / Servicio de Comunicación — 12:30\nUdalaren, Foru Aldundiaren eta Eusko Jaurlaritzaren sostenguari esker egin ahalko da ekitaldiaren bigarren edizioa\n2021ean, Arabako hiriburua berriro beteko da argiz eta musikaz, Umbra Light Festival ekitaldiarekin. Gasteizko Udalaren, Arabako Foru Aldundiaren eta Eusko Jaurlaritzaren sostenguari esker egin ahalko da ekitaldiaren bigarren edizioa; pixkanaka kultura-agenda berreskuratzea eta merkataritza, ostalaritza eta turismoa suspertzen laguntzea da asmoa.\nAlkateorde eta Ekonomia Sustapenaren, Enpleguaren, Merkataritzaren eta Turismoaren zinegotzi Maider Etxebarriak, bigarren diputatu nagusiorde eta Enplegu, Merkataritza eta Turismo Sustapenaren foru diputatu Cristina Gonzálezek eta Eusko Jaurlaritzako Turismo, Merkataritza eta Kontsumo sailburu Javier Hurtadok ekitaldia elkarrekin antolatzeko konpromisoa agertu dute gaur prentsaurrekoan; 2019an egindako lehen edizioak arrakasta handia lortu zuen.\nMaider Etxebarriak epe ertainerako proiektuak lantzen joateko beharra azpimarratu du, “gure merkataritza, ostalaritza eta turismo-enpresetan” jarduerak sortzen laguntzeko: “Umbra Light Festival bezalako goi mailako ekitaldiek horretan laguntzen dute zalantzarik gabe. Lehen edizioak, oker ez banago, 84.000 pertsonatik gora bildu zituen hiriko kaleetan”.\nCristina Gonzálezek iragarri duenez, “dagoeneko prestatzen ari garen” hiri eta lurralde ekitaldietako bat da Umbra Light Festival. “Osasun egoeraren eboluzioaren mende gaude, jakina, baina espero dugu ordurako normaltasunera itzuli izana, eta argiz egindako artearen jaialdia 2021eko azaroan egin ahal izatea. Helburu horrekin ari gara lanean“.\nJavier Hurtadok azpimarratu du, azkenik, turismoaren garapen iraunkorra dela bere sailaren politiken ardatz estrategikoetako bat, eta nabarmendu du Umbra Light Festival jaialdiaren bigarren edizioa guztiz bat doituko zaiola lan-ildo horri; izan ere, “argi-instalazio guztiek Nazio Batuen garapen jasangarriko helburuak izango dituzte gai nagusi eta komuntzat”.\nArgia3 elkartea arduratuko da 2021eko Umbra Light Festival ekitaldiaren antolakuntza teknikoaz. Dagoeneko prestaketa faseetan ari dira: azken hilabeteetan bi lehiaketa deitu dituzte, artista ospetsuek zein artista gazteek argi instalazio eta proiekzioen proposamenak eta diseinuak aurkez ditzaten, ekitaldiaren hurrengo edizioaren edukia kalitate gorenekoa izango dela bermatzeko; 2021eko azaroan izango da ziur aski. Jaialdiaren web-orria eta marka-irudia ere berritu dira.\nKategoriak: Erakunde Adierazpenak — Etiketak: Euskararen Nazioarteko Eguna — Komunikazio Zerbitzua / Servicio de Comunicación — 12:06\nErantzukizunaren bidetik heldu diogu erronkari, denon indarrak batuz. Bai baitakigu ez dagoela beste irtenbiderik. Euskararen hiztun gizarteak ere sufritu du pandemiaren eragina, bereziki erabilera mailan. Zentzu horretan, erakunde publikoen betebeharra da herritarrei euskaraz egitea eta zerbitzuak euskaraz eskaintzea, baina ez diogu nahi bezala erantzun.\nkonpromisoa sendoa eta egindako lana handia izanagatik ere, ezin izan diogu nahi bezala erantzun.\nBadakigu, besteak beste, euskaldunok euskararen hiztun gizartea osatzen dugula, eta Euskaraldian norberaren erabakimenetik abiatzen dela euskara gehiago, gehiagorekin eta gehiagotan erabiltzerakoan inguruan hainbatetan sortzen zaizkigun oztopoak gainditzeko bulkada.\nBaina badakigu, era berean, ezinbestekoa dugula elkarrengana biltzen gaituen bulkada ere. Norabide biko bektorea baita euskara eta euskaldunok lotzen gaituena: Euskara gure kultura-tradizioaren parte delako. Baina gure etorkizunaren zati garrantxitxua ere bada.\nBesteak beste, ondoko konpromisoak hartuz:\nEuskarazko ekoizpen eta jaduera kulturalaren beharrei lehentasuna ematea, sortzaileei lanak garatzeko behar dituzten baliabideak emanez.\nAdin guztietarako euskarazko literatura bultzatzea, gazte-literatura barne.\nEuskal Telebistan zinema-izenburu nabarmenak, lehen mailako fikzio serieak eta dokumentalak eta euskarazko askotariko animazio sustatzea.\nEuskaraldiak eskaintzen digu aurten berriz ere zailtasunak aukera bilakatzeko abagunea, krisia aukera bihurtzeko lanabesa. Ingurumari aldrebesean dator, ezbairik gabe, aurtengoa, eta horrek areagotu egingo du guztion eta bakoitzaren konpromisoaren balioa, administrazio eta baita administrazio eta erakunde publikoek duten egitekoarena ere.\nAurtengoan, balio berezi batez apainduko da ahoa bizi, belarria prest eta bihotza kartsu dugun guztion ekimena. Aurtengoan, inoiz baino erabakigarriagoa izango da euskararekiko gertutasunezko keinu praktiko oro, euskal hiztunongandik zein euskararen zabalkundean erdaretatik lagundu nahi dutenengandik datorrela ere. Esanahi berezi batez jantziko da aurten, ezinbestez, euskara gehiago, gehiagorekin eta gehiagotan erabiltzeko ahalegina: egokitu zaigun ataka larritik ateratzeko erabakiari, euskaraz ateratzearen ezinbestekotasuna erantsiko diogu euskal hiztun nahiz euskararen lagun orok.\nKategoriak: Sailkatu gabea — Etiketak: Jon Armentia, Maiteki — Komunikazio Zerbitzua / Servicio de Comunicación — 11:13\nTokiko Gobernu Batzarra (2020-12-04)\nKategoriak: Oharrak — Komunikazio Zerbitzua / Servicio de Comunicación — 11:09\nGai zerrenda: Gobernu Batzarra 12-04\nKategoriak: Prentsa oharrak — Etiketak: Estíbaliz Canto, Floridako jaiotza monumentala, koronabirusa — Komunikazio Zerbitzua / Servicio de Comunicación — 10:39


Irailera arte luzatuko da "Faktoria Arrastiak" emanaldi zikloa - - Aiaraldea.eus\nIrailera arte luzatuko da "Faktoria Arrastiak" emanaldi zikloa\nAiaraldea Ekintzen Faktoria 2020-07-14 18:16\nAbasto plazan izango dira ekintzak, Ekonomatuko terrazan. / Aiaraldea.eus\nIrailera arte luzatuko da Faktoria Arrastiak ekimena. Arratsaldeko zortzietan izango dira kontzertu guztiak, arratsaldeko zortzietan.\nUztailaren 24an, hurrengo ostiralean Abereh bakarlaria ariko da Laino eta beste belatz artean diskoa aurkezten. Abuztuaren 1ean, berriz, Jon Gurrutxaga & Urbil Artola gerturatuko dira Kateak lana taularatzera. Abuztuaren 8an, aldiz, Asla taldeak girotuko du iluntzea, eta 14an Osterabe taldeko Ane eta Ainize oholtzaratuko dira.\nWillis Drummond taldeko Ekiza ere bertaratuko da abuztuaren 22an, larunbatean. Abuztuko azken asteburuan, ordea, emanaldi bikoitza egongo da. Batetik, ostiralean -28an- Esne Potakek joko du, eta larunbatean -29an- Peru Galbetek.\nAzkenik, irailaren 5ean Birkit abeslari amurrioarra izango da Abasto plazan, Emen diskoa aurkezten.\nKontzertu guztiak arratsaldeko zortzietan izango dira, Laudioko Abasto plazan. Afaltzeko aukera eskainiko du Aiaraldea Ekintzen Faktoriako Ekonomatuak kontzertuek iraun bitartean, eta taberna zerbitzua ere egongo da. Borondatea eskatuko da sarrera gisa, "krisi egoera honetan kultur-sortzaileak babestu eta sustatzeko".